Bideoa | Mohamed El-bachir gaztearen heriotza argitzea eskatu dute Galdakaon | Geuria\nJoan den asteazkenean aurkitu zuten adingabe baten gorpua Ibaizabal ibaian, Galdakao parean. Galdakaoko Elkarlaguntza Sareak eta Arratiako Harrera Sareak agerraldia egin dute gaur Herriko Bentaren aurrean eta Mohamen El-bachir 17 urteko gaztearen heriotza argitzea eskatu dute. Gainera, Bizkaiko Foru Aldundiak adin txikiko guztien babesa “bere gain hartzea” eta harrera sistemaren berrikuspena egitea eskatu dute, “instituzioetatik arrazakeria desagerrarazteko pausoak emanez”.\n“Mohamed El-bachir 17 urteko gaztea hilda agertu zen pasa den eguaztenean Ibaizabal ibaian. Hala ere, komunikabideetan ez dugu entzun gure herriko gazte baten desagerpen eta heriotzaren tragedia. Horren ordez, lapurreta baten ondorioz ihes egin zuen Mena (bakarrik dauden adingabe atzerritarrak) bat marraztu digute, izenik gabekoa, baliorik gabekoa”, salatu dute, eta gaineratu dute: “Mena izenaren atzean ezkutatzen diren hamaika gazte gure artean bizi dira, baina gugandik urrun; Mohameden kasuan mendialdeko etxe bakarti batean, beste batzuetan herri kanpoaldeetako errepide bazterretan, gizarteratzeko aukera guztiak ukatuz. Baina Mena ezizenak adin txikikoak ezkutatzen ditu, umeak. Legeak instituziei ematen die ardura adin txikiko guztien babesa eta eskubideak bermatzeko, arreta egokia emateko”.\nBizkaiko Foru Aldundiko iturriek larunbatean adierazi zutenez, gaztea “behin-behineko zaintzan” zegoen Bakarrik dauden adingabe atzerritarrei zuzenduta dagoen lehen arretako zentrotik igaro ondoren, eta “berehalako arreta” eman ondoren. Era berean, iturri berek azaldu dute “ez zegoela tutoretzarik” gaztearen gainean, “ez zegoelako dokumentaziorik edo adingabetasun-egiaztagiririk”. Hau da, gaztea ez zegoela Aldundiaren ardurapean argitu dute. “Mohamed denbora tarte luze batez desagertuta egon baldin bada eta ibaian hilda agertu bada, non daude bera babestu behar zutenak? Norena da ardura? Zergatik desagerpena eta heriotza ez da albiste bihurtzen gorpua agertu eta lau egun pasatu arte?”, galdegiten dute Elkarlaguntza eta Arratiako Harrera sareetako ordezkariek: “Foru Aldundiak esan omen du ez daukala gazte honen tutelarik. Horrek asko harritu gintuen, ze gazte batek, nahiz eta papelik ez izan, erakundeek, eta kasu honetan Bizkaiko Foru Aldundiak, bere ardura hartzen du. Esatea ez zegoela bere tutelan uste dugu gezurra dela”, adierazi dio GEURIAri Laura Ruiz Arratiako Harrera Sareko kideak.\n“Heriotza honek gure jendartearen eta sistemaren arrakalak agerian utzi ditu beste behin ere, gordin, latz. Erabat arrazista den sistema kapitalista baten arrakalak, alegia. Hau ez da delako zorigaiztoko gertakaria izan; egiturazko arrazakeria eta pobreziaren ondorio argi eta zuzena dira gertakariok. Horrek hil du Mohamed”, adierazi dute.\nEgoera horren aurrean, Galdakaoko Elkarlaguntza Sareak eta Arratiako Harrera Sareak Mohamed omentzeko elkarretaratzea deitu dute urtarrilaren 27an, ostegunez, Galdakaoko Iturrondo plazan 19:00etan: “Pertsona bat hil da gure herrian, adingabe bat, eta gertaera hau ezin da ustekabean pasa. Ahalik eta jende gehien batzea nahi dugu, ez dugulako nahi horrelako egoerak normaltzat hartzea, ez da posible gure herrian pertsona bat hiltzea eta denak lasai eta ezer gertatu ez balitz bezala jardutea”, adierazi dio GEURIAri Mikel Sagarminaga Elkarlaguntza Sareko kideak.\nSailkatuta: Arratiako Harrera Sarea, Bideoa, Elkarlaguntza Sarea, Hildakoa, Ibaizabal, Portada


Bihar Donostian egingo duten manifestaziora joateko deia egin du Lasarte-Oriako Sarek - Lasarte-oria - Txintxarri.eus\nBihar Donostian egingo duten manifestaziora joateko deia egin du Lasarte-Oriako Sarek\nTxintxarri Aldizkaria 2021-10-22 09:35\nIbilian-ibialian etxerako bidean kanpaina bukatzeko manifestazio orokorra antolatu du Sare Herritarrak bihar, Donostian. Salbuespen legediarekin amaitu eta euskal preso eta iheslarien etxerako bidea egiteko etapa hasten ari direla aldarrikatuko dute ekintza horrekin eta lasarteoriatarrei parte hartzera deia zabaldu diete.\nBi aldarri nagusiren inguruan ari da lanean Sare: "euskal preso guztien Euskal Herriratzea eta graduen progresioa". Horiek erdiesteko herritarren bultzada "ezibestekoa da" eta Lasarte-Orian bide horretan jarraituko dute zenbait ekimenekin.\nMaiatzean hasi eta herriz herri martxan izan den dinamikaren amaiera izango da hilaren 23ko manifestazioa. Antiguatik abiatuko dira, 17:00etan. Azken asteetan egin duten kanpainako argazkiak jaso dituzte, eta mosaiko bat osatu.


Berbatxangoa: eskualdea, natura eta euskara – Egizu elkartea\nBerbatxangoa: eskualdea, natura eta euskara\nBerbatxangoan kostaldeko fauna eta landaredia\nOraingoan “Berbatxangoak” proiektua aurkeztu nahi dizuegu, badakigu gutako askori gustatuko zaizuela Sopelako Aitxu! euskara elkarteak martxan jarritako ekimen hau. Berbatxango bakoitzean gai bat ardatz hartuta, hizlari edo gida baten laguntzarekin irteera bat egingo dugu gai hori lantzeko.\nIrteera hauetan edozein euskaldunek har dezake parte. Saiatuko gara irteerak beti izan daitezela hilaren bigarren igandean, goiz batekoak, Uribe Kostan, doan. Txango hauek ez dira mendi-ibilbideak eta egin beharreko distantzia oso luzea denean, autobusa edo bestelako garraioren bat erabiliko dugu.\nGetxoko Egizu elkartean proiektua zabaltzen lagundu nahi dugu, Sopela eta Getxoko euskaldunok elkar ezagutzeko eta berbalagunon arteko zubiak eraikitzeko.\nGonbidapena, beraz, datorren domekarako egin nahi dizuegu, hilaren 11rako, goizeko 9.30ean Algortako metro plazan geratuko gara, metroz Sopelara joateko.\nBerbatxangoa: Kostaldeko fauna eta landaredia\nBisita gidatua JON FERNANDEZ eta KRISTINA NEGUERUELA biologoen eskutik.\nIrteera: 10etan, Sopelako plazatik kostaldera abiatzeko.\nHamaiketakoa norberaren kontura. Prismatikoak eramatea gomendatzen dugu. 14:00etan amaituko dugu.\nANIMA ZAITEZTE! Euskara eta kostaldea bizirik mantendu beharreko altxorrak.\nAntolatzailea Aitxu Sopelako euskara taldea aitxuizuba(abildua)gmail.com, Egizu elkartearen laguntzarekin egizugetxo(abildua)gmail.com.\nBerbatxangoa: irailak 11\nrozio2011-09-05T12:51:37+02:002011-09-05|agenda, berbalagunok, egizu, hitzaldiak, irteerak, kultur jarduerak, kultura|1 Comment\nGure alboko natura Aitxu! eta Egizuri esker | Uribe Kostaz hitz egiten 2011-09-08 at 11:49 - Reply\n[…] bi erakundek datorren astebururako ekitaldi polita muntatu digute: gure Kostaldeko animali eta landaredia izena du txango gidatuak. Antolatzailea Sopelako Aitxu da eta, horrekin batera, Getxoko […]


Bodegas Elosegi - Cookien politika\nCookie-politika honen bidez, web-orri honetan cookieak nola erabiltzen ditugun azaltzen dizugu.\nWeb-gune honek nabigatzen duzunean informazioa biltegiratzen eta berreskuratzen duten cookieak eta/edo antzeko teknologiak erabiltzen ditu. Oro har, teknologia horiek askotariko helburuetarako balio dezakete, hala nola, zu erabiltzaile gisa aitortzea, zure nabigazio-ohiturei buruzko informazioa lortzea edo edukia erakusteko modua pertsonalizatzea. Ondoren deskribatuko dugu teknologia horiek zehazki nola erabiltzen ditugun.\nOrri honetan erabiltzen diren cookie motak\n_ga Erabiltzaileak bereizteko erabiltzen da. Google Analytics 2 urte Analisia\nWeb-gunetik nabigatzeko behar-beharrezkoak diren cookieak dira. Erabiltzaileari web-guneko prestazioak edo tresnak erabiltzea errazten dio, hala nola, saioa identifikatzea, sarrera mugatuko eremuetara sartzea, bideoak edo soinua hedatzeko edukiak biltegiratzea, hizkuntza konfiguratzea, besteak beste. Cookie horiek desaktibatuz gero, web-guneko zenbait funtzionalitatek ez dute behar bezala funtzionatuko.\nLehentasuneko edo pertsonalizazioko cookieak\nCookie horiek informazioa gogorarazteko aukera ematen dute, erabiltzailea zerbitzura ezaugarri jakin batzuekin sar dadin eta haren esperientzia beste erabiltzaile batzuen esperientziaz bereiz dadin; gogorarazten den informazio hori askotarikoa izan daiteke: hizkuntza; erabiltzaileak bilaketa bat egiten duenean erakutsi beharreko emaitza kopurua; zerbitzuaren itxura edo edukia, erabiltzailea zerbitzuan sartzeko erabiltzen den nabigatzaile motaren araberakoa edo zerbitzuan sartzen den eskualdearen araberakoa; eta abar.\nHirugarren batzuen cookie analitikoak\nAnalisi-cookieak, Google Analytics: aukera ematen dute erabiltzaileen kopurua kuantifikatzeko eta erabiltzaileek eskainitako zerbitzuaren erabilerari buruzko analisi estatistikoa egiteko. Horretarako, gure web-orrian egiten den nabigazioa aztertzen dute, eskaintzen ditugun produktuen edo zerbitzuen eskaintza hobetze aldera. Googlek bermatzen du instalatutako cookieek ez dutela datu pertsonalik barnean hartzen, eta soilik erabiltzen direla bilaketa-joerak, erabiltzaileen lehentasunak, web-gunearen funtzionamendua, lotutako publizitatea, erabiltzailearen kokapena eta beste alderdi batzuk neurtzeko.\nIldo horretan, garrantzizkoa da kontuan hartzea gure web-gunearen erabilerari buruzko informazio hori Googlek berak eskuratzen duela, bere izenean, eta web honen arduradunak ez duela inoiz informazio hori eskuratzeko aukerarik. Web honen arduradunak soilik ikus dezake Googlek, Google Analitycsen bidez, ematen dion informazio erantsia, eta ez dago IP helbide bati lotuta.\nHorrenbestez, Googlek zuzenean zehazten du Google Analytics bidez jasotako informazioaren tratamenduaren eta erabileraren xedea, baita cookiearen iraupena eta funtzionamendua ere.\nGooglek erabilitako cookieei buruzko informazio gehiago nahi izanez gero, Googlek erabiltzen dituen cookie motak bisita ditzakezu. Googlek bere baldintza orokorren eta bere pribatutasun-politikaren arabera egiten ditu zerbitzuak.\nPortaeraren araberako publizitate cookieak\nErabiltzaileen nabigazio-ohiturak etengabe behatuz lortutako erabiltzailearen portaerari buruzko informazioa gordetzen dute cookie horiek. Horri esker, profil espezifiko bat gara daiteke, erabiltzailearen araberako publizitatea erakusteko.\nCookieak onartzea edo ezeztea\nDeskribatutako cookieek aipatutako informazioa bildu ahal izatearekin ados ez bazaude, cookieak instalatzea ezets dezakezu web-gune honetako cookieak konfiguratzeko paneletik. Panel horretara sar zaitezke web-gunera sartzen zaren lehen aldian agertzen den cookieak onartzeko/konfiguratzeko laster-leihotik eta, cookieak konfiguratu ondoren, cookie-politikaren fitxatik —fitxa hori web-gunearen beheko eta eskuineko izkinan geratzen da—.\nEra berean, nabigatzaileek haien tresnak dituzte web-orrien cookieak oro har blokeatzeko. Hurrengo esteketan kontsulta dezakezu aukera horiek ohiko nabigatzaileetan konfiguratzeko modua.\nSafari pour IPhone, IPad, IPod\nMugikorren kasuan ere nabigatzaileek aukera horiek Doikuntzak atalean eduki ohi dituzte.


Agenda - navarra.es\nAisialdiaren eta Kulturaren Agenda :\nErriberriko Antzerki Klasikoko Jaialdia.\nKultura eta Turismo Departamentuak, bere agendan ondorengo jarduera hauek mantentzen ditu:\nDagozkion programazioak kontsultatu:\nOrganarako Musika Zikloa 2010eko zikloa abuztua eta azaroa bitartean gauzatuko da eta hamaika jarduera eskainiko ditu, besteak beste, kontzertuak, hitzaldiak eta organoak ezagutzeko bisitaldia gidatuak.\nIkasleentzako eta familientzako kontzertuak Ikasleentzako kontzertuetara joanez gero, hiru jarduera egiten dira. Batetik, aurretiko prestakuntza dago, ikasgeletan egiten dena. Musika irakasleen bizkar geratzen da zeregin hori. Bestetik, kontzertuan bertan parte hartu behar dute. Eta, azkenik, hortik eratorritako eskolako lanak daude.\n"Punto de Vista" Nafarroako Zine Dokumentalaren Jaialdia zine dokumental izenaren azpian, oro har, biltzen den zinema egiteko, ezagutzeko eta aztertzeko eremua da. Jaialdiaren Sail ofizialean edozein herritako documentalek parte hartzen ahal dute .\nDagoeneko 41. aldia du programa beterano honek Lizarran. Uda amaieran egin ohi da, aurten zehazki irailaren 9tik 14ra, eta San Migel elizan bilduko dira haren karietara musikariak eta zaletuak.\nErdi Aroko Astea Lizarrako Erdi Aroko Ikasketen Astea munduko zientzia topaketa garrantzitsuenetakoa da, bere generoan, Spoletokoarekin batera (Italia). Urtero-urtero, ospe handiko zientzialariak eta historialariak biltzen dira Lizarran, batzordeak proposatutako gai guztiak lantzeko asmoz.\nESCENA Dantza Jaialdia artea hedatzeko programa bat da, eta estilo guztietako proposamenen bitartez, dantza zabaltzea du helburu nagusi. Jaialdian, konpainia garrantzitsuek hartzen dute parte: gehientsuenak nazionalak dira.\nErriberriko Antzerki Klasikoko Jaialdia egitarau orokorra izan du: kalitatezko antzezlana eta kalitatezko testua bilatzen duten ikus-entzuleei eskainitako lana da, eta, era berean, Erriberriko gazteluaren ingurune bereziaz gozatzeko aukera ezin hobea.\nCultur gure Erkidegoan egin beharreko egonaldia turistei atseginagoa bilakatzeko helburua duen Kultura programa bat da. Hamaika jarduera antolatzen dira turismo, paisaia edo natura intereseko hainbat herri edo txokotan.\nNafarroako Gobernuaren atariak, 012 INFOLOCAL zerbitzuaren bidez, Aisialdi eta Kulturaren Agenda eskaintzen du. Nafarroan hainbat erakunde kultural, publiko eta pribatuk antolatzen dituzten kultur eta aisia jarduerak ezagutzeko zerbitzu hau erabiltzea gomendatzen dizugu.


Getariara eta Getxora itzuliko da Espainiako armada, uztailean | Gizartea | Berria\nJuan Sebastian Elcano ontzia ekarri asmo du Getariara, Elkanoren espedizioaren bosgarren mendeurrena baliatuta. Ate irekien jardunaldiak ere egin nahi dituzte.\n'Juan Sebastian Elcano' ontzia, joan den astean, Mexikon. Víctor Hugo Yáñez Ramos/EFE.\n"Arrakastatsua" izan da Espainiako itsas armadak Getxora (Bizkaia) egindako bisita, Espainiako armadak berak hainbat hedabideri esan dionez. Eta berriz egin nahi dute bisita Euskal Herrira. Informazio horren arabera, uztailaren 6an eta 7an Getarian (Gipuzkoa) izango da Juan Sebastian Elcano ontzia. Aurten bete dira bost mende munduari bira eman zioten espedizioa hasi zela, eta mendeurren hori baliatuko du Espainiako armadak Getariara etortzeko.\nEspainiako armadako iturriek zabaldu dutenez, "sinbolikoa" izango da Getariako bisita; ate irekien jardunaldiak egingo dituzte. Geldialdi "teknikoa" Getxon egingo dute, uztailaren 8an eta 10ean. Gainera, "agintarientzako ekitaldi" bat ere ari dira antolatzen. Elkanoren ohiko lehorreratze ekitaldia abuztuaren 7an izango da, iaz Getariako Udalak jakinarazi zuenez.\nEgunotan, Espainiako armada ariketak egiten ari da Nafarroako Bardean ere —atzo hasi ziren, eta ostirala bitartean jarraituko dute—. Nafarroako Parlamentua ariketa horien aurka agertu zen atzo, eta Bardeako eremu militarra ixteko eskatu zuen.\nGerra eta gastu militarra gaitzetsi dituzte Getxon, Espainiako armadako gerraontziaren parean


GARA - ESKOLARTEKO BERTSOLARIEN TXAPELA LEHEN ALDIKOZ ARABARA\nESKOLARTEKO BERTSOLARIEN TXAPELA LEHEN ALDIKOZ ARABARA\nAROA ARRIZUBIETA BERTSOLARI GASTEIZTARRAK JANTZI ZUEN TXAPELA EUSKAL HERRIKO ESKOLARTEKO FINALEAN. LEITZAKO JOANES ILLARREGI IZAN ZEN TXAPELDUNORDE SARAN JOKATUTAKO SAIOAN.\n«Ta kritikatu gaituzten denak izorratu daitezela / arabar batek lortu duela Euskal Herriko txapela», esanez amaitu zuen agur bertsoa gasteiztarrak.\nEguzkitsu aroa eta distiratsu Aroa. Esaldi horrek laburbil dezake Eskolartekoaren finalean bizitakoa. Historia da askoren mintzagai, behin gertatutakoa askotan aipagai, eta bertsolaritzaren historian lehen aldia da Eskolarteko txapela arabar batek janzten duena, edo, Euskal Herriko Bertsozale elkartearen lehendakari den Iñaki Muruak umorez aitortu zigun bezala, «arab-eme» batek. Hamahiru finalistetatik sei ziren neskak, bertsolaritzak gero eta ohikoago du emakumeen bisaia agertzea, osasun onaren seinale eta lan askoren ondorio, tartean bertso eskolena. 15-18 urte bitarteko bertsolariak elkartu ziren Saran 29. Eskolartekoa jokatzeko, Euskal Herriko herrialde bakoitzetik bi, Zuberoatik salbu, Zalgizeko Haitz Capot izan baitzen ordezkari bakarra. Gipuzkoatik, Eskoriatzako Oihana Arana eta Oiartzungo Jokin Irastorza; Nafarroa Garaitik, Joanes eta Xabat Illarregi leitzarrak; Nafarroa Beheretik, Izpurako Elixabet Etxandi eta Bidarraiko Oier Urreizti; Bizkaitik, Gernikako Beñat Bilbao eta Garaiko Iruri Altzerreka; Lapurditik, Urruñako Irati Alcantarilla eta Sarako Julene Etxeberri; eta Arabatik, Aramaioko Aitor Ugarte eta Gasteizko Aroa Arrizubieta.\nAkats guttiko saio ona\nSarako bertso eskolako haurrek egin zuten ongietorria bertsotan, eta ondotik bertsolari bakoitzaren oles bertsoa heldu zen. Irati Alcantarillarena egin zitzaigun deigarri: «Egun on denei ongi etorri hau da trinkete xumea/ esku pilotan aritzen nintzen hemen nintzela umea/ gero heldutzen joan nintzen ta debekatzeko unea/ baina hemendik esan nahi dizut matxista putakumea/ gora pilota gora borroka ta gora emakumea».\nEsperientzia faltak eta urduritasunak halako finaletara akatsak ekartzen baditu ere, saio bizi eta txukuna osatu zuten hamahiru bertsolariek, eta haien arteko giro onak lehiakortasuna bazter utzi zuen. Zortziko handian hasi ziren ariketa puntuagarriak eta zortziko txikiarekin amaitu, lau bertso osatu ondoan epaileek sei bertsolari hautatu zituzten txapela jokatzeko. Oihana Arana, Jokin Irastorza, Elixabet Etxandi, Aroa Arrizubieta eta Xabat eta Joanes Illarregi. Puntu bati erantzun eta gaia emanda gehienez bost puntuko neurrian bertso bat osatu behar zuten. Joanes txapeldunordearen lana hau izan zen: «Ispiluari beha hainbeste denbora...» «nere burua ikusiz behetikan gora/ pasatuko ote dut gizartean proba/ norberak dunarekin behar du gustora». Amesten zuen lekuan onartu zutela esanaz gutuna jaso zuen, hori zioen gaiak, eta umorez hartu zuen leitzarrak: «Aspaldi hasi egin nintzen hontako ikasketetan/ ta ustez nota ona atera nuen nik hautaprobetan/ Ertzaintzarako hartu naute gaur jo ze suertea benetan/ eta gainera jarria naute ongi disturbioetan/ aze egurra emango dudan manifa dagoenetan». Aroak eginiko lana honakoa izan zen: «Urtea bukatzean zenbat azterketa...» «egia esan nago ni kezkaz beteta/ baina jarrai dezagun pena hoiek gordeta/ bizitza bizitzeak merezi du eta». Gaiak honakoa zioen: goizero leku berean hartzen duzu autobusa, gaur lehen aldikoz begiratu zaitu: «Berriro ere bildu garela egunero bezala hemen/ beti bezala iritsi naiz gaur zu baino apurtxo bat lehen/ begiratuaz begietara esan nahi dizut ondoren/ momentu hortan pertsona batek zer sentitu dezakeen/ eta benetan barkatu baina zeinen itsusia zaren». Amets Arzallusek jantzi zion txapela Aroa Arrizubietari eta agurrean, hurbilean izandako guztiak eskertu zituen eta «kritikatu gaituzten guztiak izorratu daitezela/ arabar batek lortu duela Euskal Herriko txapela» kantatu. «Pozik naiz, ez nuen espero, egia esan Arabatik inork ez du espero ezer, batzuek esaten baitigute finalera sartu garela gutxi garelako, eta horregatik egin dut ohar hori», adierazi zigun txapeldunak.


Anjel Lertxundi: teknolekto berriaz, Plazido Mujika, tradizioa zer den\nLuistxo Fernandez 2004/05/31 10:38\nHamabi laguneko audientzia ikaragarriaren aurrean, Anjel Lertxundiren hitzaldia joan den ostiral arratsaldean Markeskuan: literaturaz eta teknologiaz.\nApunte batzuk, bereziki interesgarriak eibarnautontzat Eibartarrak zerrendan ere aipatu direlako...\nEibarren ahaztu ditugu ugaratxoak, baina euskara osoan ahaztu dira duela 35 urteko berbak.\nAnduren iloba bati gertatu. Traktoreari pieza falta, Interneteko bilaketa batzuen ondoren, jarri da kontaktuan fabrikatzaileekin Italian, esan diote haiek eskatzeko Tarrassan Espainian duten banatzaile ofizialari. Tarrassan esan diote, aldiz, Euskal Herrirako bada, beste banatzaile batengana jotzeko, Villafranca de Orian. Eta ilobak jakin ez hori non den; osaba Anduri galdetu behar. Ordizia!, ugaratxoa Eibarren bezain ahaztua dago, beraz, hori ere.\nNorbaitek esana, "tradizioaren traizioa ere tradizioa da. Tradizioa, mantentze hutsarekin, hil egiten da."\nPlazido Mujikaren hiztegia:\nMujika hiztegia, irizpideekin erabili behar da, ze bestela... erderazko berba hartu, eta haren ordainezko lehen euskal adierarekin erantzunda, hainbat eta hainbat desastre egin izan dira euskaraz. Anduk dioenez, horretan du jatorria "combinación de trenes" azpikogona bihurtu zenekoa. Beste bat berak ikusia DV-ko eskela batean. Lertxundi delako bat zen hildakoa, eta bera fijatu: gaztelaniaz carnicero zuen ofizioa, euskaraz haragijalea. Plazido Mujika errudun, nonbait. Irizpiderik gabe tresnak erabiltzeko arriskua, eta Xuxen zuzentzaile automatikoa ere irizpideekin banatu beharko litzateke, pedagogia jakin bat erakutsi hura erabiltzeko.\nOndare publikoa babestu eta biderkatu copyleftari esker\nLuistxo Fernandez 2004/05/28 13:49\nBBCk Creative Commons lizentziak erabiliko dituela irakurri ondoren idatzitako haurnarketa bat.\nPrintze baten liburutegia\nLuistxo Fernandez 2004/05/25 16:56\nTxaskarrilluekin segitzeko, hona Felipe eta Letizia printze-printzesen etxetxo berriko liburutegia\nKontatu, kontatu liburuak, ja ja ja...\nEskerrak gastronomia kultura den, eta Arzakengana etorri diren euskal kulturaz bustitzera.\nFaisan lumak eta miseriak\nmoblog 2004/05/25 06:44\nRouco berriro protagonista. M-11ko hileta ofizialean esandakoak: "Nacionalismo exacerbado" delakoa salatu zuen Roucok orduan. Exarcebado hori sumindu bihurtuz euskaraz, Erlijio suminduak kritikatzea ahaztu zitzaiola aipatu zuen Amatiñok Deiako artikulu batean eta Eibartarrak zerrendan. Oraingoan, "lujo exarcebado" edo "pribilegios exacerbados" edo antzekorik ez zuen aipatu Roucok (ez dakit adiera hauetan sumindu kalifaktiboak balio duen). Eta horiek ere izango dute, munduko terrorismoetan zerikusiren bat. Harrokeria koloniala eta aristokratikoa, eta zapalduen miseria: alderaketa hori agerikoegia da. Eta hain urrutira joan gabe ere, sozialista berri hauek, benetan, irudi tristea ematen... Zapateroren oso gertuko bat bada, Trinidad Jimenez, alkatetzarako porrot egin zuen Gallardonen pare. Joan den astean ikusi nuen saltoka Gallardon besarkatzen Olinpiaden hautagaitzan oraingoz aurrera doalako Madril. Eta gero, ezkontzan ere ikusi nuen (begira egon nintzen TB-n, bai), buruan faisan lumak edo nik zer dakit zeramala... Bitartean, Eibarren zinegotzi sozialistak bizkarzainekin dabiltza ezinbestean. Batzuen faisan lumak eta hemengoen egoera, hori ere alderaketa latza, patetikoa, egiten zait, eta honetan Roucok ez dut uste zerikusi askorik daukanik. Beste norbaitek hartu beharko luke erantzukizuna. Baina Espainiak ondo funtzionatzeko, España va bien esateko, telebistatik "ondo emateko", ez da behar hemengoa konpontzerik. PP-k bazekien hori, eta PSOEk ere badaki, tamalez.\nEibartarrak zerrendaren eboluzioa Yahoo atzean utzirik\nLuistxo Fernandez 2004/05/18 11:54\nInterneteko euskal zerrenda beteranoetako batek, helbidez aldatu dugu. Eibartarrak zerrendak Yahoo Groups utzi du, eta software libre eta euskaldunera igaro da, Postaria.com zerbitzura. Era berean, Gmane eta Google Groups 2 zerbitzuen aukera osagarri batzuz baliatzen da zerrendaren antolakuntza berria. Duela sei urte pasa, 1998ko apirilean, sortu zen Eibartarrak zerrenda. Orduan, Makelist zeritzon sistema doako batean jaio zen euskarazko zerrenda hau. Ondoren, zerbitzu hura eGroups bihurtu zen, eta gero, Yahook eGroups erosi zuenean, Yahoo Groups bilakatu zen zerrendaren kudeaketako oinarria.\nKudeaketa hori, eta harpidedunek jasotzen zituzten mezuak, erdaraz izan dira orain arte (ingelesez edo gaztelaniaz), eta publizitatez hornituak zeuden. Orain, Postaria.com zerbitzuan, mezuak eta argibideak euskaraz dira osoki, eta ez dago publizitaterik. Postariak software euskalduna eta librea du oinarri: Mailman zerrenda-kudeaketarako sistema.\nYahoo Groups-en 8000 mezu baino gehiago trukatu ziren Eibarnauten artean. Sistema berrian ere, bizi-bizi jarraitzen du mezu trukeak. Ez bakarrik Eibarko jendea, inguruko internautek ere hartzen dute parte zerrendan. 90 bat harpidedun dira gaur egunean. Jarduna euskaraz da zerrenda honetan, eta ez da partaidetza anonimorik onartzen.\nZerrendaren oinarri aldaketarekin, artxibo berriak ere estreinatu ditu Eibartarrak-ek. Danimarkan antolatu duten Gmane zerbitzu interesgarria baliatu dugu horretarako:\nartxiboan bilaketak egiteko aukera majoa dago. Yahoo Groups-en bilaketa aukera oso murriztua dago azken aldi honetan: termino konbinazioetarako ez dago aukeratik, eta azkenetatik hasita, mezuetan dozena batzuk besterik ez ditu arakatzen. Aspaldikoak aurkitzeko, ikaragarrizko pazientzia behar da.\nUsenet-eko berri-talde gisa irakurri daitezke mezuak orain, gainera: gmane.culture.language.basque.eibartarrak\nGmane-k aukera ematen digu Yahoo Groups-en utzi ditugun 8000 mezuak berreskuratu eta artxibo berrira ekartzeko. Ez dugu hori egin oraindik, baina aukera teknikoak aztertzen ari gara.\nHorrez gain Google Groups 2 Beta zerbitzu berriaren aukera osagarri batzuk baliatuz, Eibartarrak zerrendak orain XML feed bi ditu (Atom formatuan, RSS edo XML feed-en edo albiste-jarioen irakurgailu batekin jasotzeko berritasunen berri):\nHariaren arabera - XML (haria hasten duten mezu nagusiak bakarrik)\nMezu guztiak - XML\nZerrendan parte hartu nahi baduzu, hemendik duzu sarbidea.\nEibartarrak zerrendaren ardura Eibar.org Eibarko Internet eta Teknologia Berrien Erabiltzaileen Elkarteak dauka. Eibar.org webguneak ere merezi du berrikuntza bat honezkero, zerrendak izan duen bezala. Hori ere laster iritsiko dela espero dugu.\nFernando Pessoa eta Interneteko txakurra: troll bat sartu da Sustatun\nTroll bat sartu da Sustatura, Iban Zaldua eta Xabier Mendigurenen artean adostu/idatzitako liburu promozio baten harira, jendea molestatzera. Fernando Pessoa ezizena erabili du. Nik erantzun egin nion, honela:\nBa idatzi zuk gustuko dituzun liburuen berri, eta "Zeuk idatzi" aukeran klikatu.\nInterneteko txakurrarena badakizu, ezta? fernando pessoa ezizenarekin sinatzen zuen txakur bat bazegoen, eta bere lagun txakur bati esan zion behin etxean:\nInterneten inork ez daki txakurra naizela eta Pintto dela nire benetako izena.\nEta beste txakurrak erantzun zion:\nBaina denek dakite tontoa zarela.\nInterneteko txakurrarena ez da nik asmatua, noski. The New Yorker aldizkarian azaldu zen Interneteko prehistorian, 1993an. Mezu honekin pegatu dut irudia.\nPessoa delakoak bere kexuetan esaten den guztia kaka besterik ez da: totxoak idazten direla, Interneteko copypastearen kalitatea, anonimotasunaren inguruko filosofaldiak, errespetuaren arauena. Dena gezurra, dena kaka. Zera da asunto honen egia, benetako koxka: troll bat da hori. Troll bat da Interneteko foro edo halakoren batean "joditzeko" helburuarekin sartzen den bat. Batzuetan, sartzeko unean forma konstruktiboak erakusten ditu, baina bere asmoa suntsitzea da. Kasu honean troll-aren helburua da:\nSustatu bera eta han jendeak egiten dituen aportazioak zapuztea\nedo, beharbada, Elkarren liburu promozioa eragoztea Sustatun\nBaina helbururako jomuga taktikoa ez da Sustatu. Jomuga dira Iban Zaldua edo Xabier Mendiguren. Taktika da lagun horiek akojonatzea, horiek beldurtzea ez daitezen ausartu erreseina edo totxo gehiago bidaltzen. Hau ere oso teknologikoa da, oso Internetekoa: FUD taktika esaten zaio. FUD = Fear, Uncertainty, and Doubt.\nFear: Zaldua edo Mendiguren kikildu.\nUncertainty: argudio guztiak (totxoak, copypastearen kalitatea eta filosofia...) despisterako gezurrak besterik ez dira.\nDoubt: anonimoarekin berriketan, nor ote? ezagutzen ote dut?\nErrespetuarena, jakina, pertsonei aplikatzen ahal zaie. Fernando Pessoa ez da pertsona bat, ex-pertsona bat da, Monty Pythonen loroa baino hilago dago. Pintto txakurra da. Eta troll bat troll bat da.\nLeikedogu eta Aldási\nmoblog 2004/05/16 06:57\nEibartarrak zerrendan jarraitu dugu euskeranto berriaren aditz-formekin jolasean. Leikedogu, leikedot... Elena Laka abokatua Bergaran bizi da eta diosku: "Leikedot" umeen artekoa da (nik Taliban lanak egiten dittut neuriarekin ikastolatik bueltan batzuetan horrelako batek ihes egiten detsanean). Eta nik Elenari: Ai, Elena, nere umiak leikedot esango baleu poztasun apur bat emongo zestan bihotzian... Donostian beste zeozer pasatzen jakue potentzialei. Lenguan esan netsan. - Bueno, amaittu dira marrazki bizidunak, afaltzera orain. - Ez aita! Aldási! - Zer? - Aldási aita, aldási berriro sintxan. Osease: Ahal da hasi. Ahal da hasi berriro Shin-chan. Gitxienez eibartarra balitz aditz trinko bat erabiliko leuke. Baina hemen Donostian, Ikastolako ume guztiak Al-kaedakuak dira. Aldá etorri, aldá egin hori... Eta andereñuak, bardin.\nEuskeria hobeto zaindu leikedogu\nLuistxo Fernandez 2004/05/14 10:34\nEibartarrak zerrendan izan da. Nik beste eibarnauta bati, Elizian erabili dabelako: "zaindu euskeria, Muqtada." Eta gero nik neuk: "alkatiak ezkondu ZESKUAN".\nAmatiño eta Leire atento ibilli dira jokaldira. Eskerrik asko zuzenketiagaittik. Denon artian, euskeria hobeto zaindu leikedogu.


AFA-DFA - Arabako Foru Aldundiak mugatu egingo du ibilgailuen zirkulazioa Gorbeiako pista eta bideetan oreinen marrualdiak dirauen artean\nCurrent: Arabako Foru Aldundiak mugatu egingo du ibilgailuen zirkulazioa Gorbeiako pista eta bideetan oreinen marrualdiak dirauen artean\nIrailaren 2tik urriaren 6ra arte ezingo da motordun ibilgailurik sartu Gorbeiako natura parkera marrualdia izango den guneetan. Guztia ere, oreinak barreia ez daitezen ugaltze garaian.\nGasteiz, 2019ko abuztuaren 19an. Arabako Foru Aldundiak mugatu egingo du ibilgailuen zirkulazioa, irailaren 2tik aurrera, Gorbeiako natura parkeko marrualdi eremuko bide eta pistetan, hain zuzen ere, parkearen Arabako aldean, hau da, Zuiako eta Zigoitiko udalerrietan.\nNeurri honen bidez, eragotziko da oreinak barreiatzea ugaltze garaian dauden bitartean, eta hautespen naturalaren lagungarri izango da, kanpoko perturbazioak minimizatuz. Halaber, aurreko urteetan marrualdian motor ibilgailuen zirkulazioa murrizturik , hobetu egin da espeziea, eta gutxitu egin dira kalteak eremu horretan.\nSalbu eta zur, egur, larre, luberri edo sasien aprobetxamenduekin edo zientzia ikerketekin zerikusia duten kasu baimenduetan, galarazita egongo da motordun ibilgailuen zirkulazioa. Marrualdian zirkulazioa mugaturik izango duten pista eta bideak behar bezala seinalatuko dira. Era berean, zaldiz eta mendi bizikletaz egiteko ibilbideetarako ere parkeko arduradunen baimena beharko da.


Karameleria - Ahotsak.eus\nKarameleria
Arrosario igande batean txakur handi bateko pagarekin patata erreak erosi zituen barraketan. "Karameleroa" ere etortzen zen bere brusa handiarekin. Petra "Treinta" ere igandero etortzen zen gozokiak eta hurrak saltzen. Geroago barkilleroa jarri zen plazan.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ONA-068-007 kodeko bideoa nahi duzula aipatzea: ahotsak@ahotsak.eus\nArrosario igande batean txakur handi bateko pagarekin patata erreak erosi zituen barraketan. "Karameleroa" ere etortzen zen bere brusa handiarekin. Petra "Treinta" ere igandero etortzen zen gozokiak eta hurrak saltzen. Geroago barkilleroa jarri zen plazan.\nGaia(k): Lanbideak » Batetik bestera zebiltzanak\n- Urte baten badakitzu ze in neben? Pagiori ‘txakur haundixa’, Errosarixoko domekan. Txakur haundixa orduan zeozer bazan e? Ezer asko baiña zeozer, gaur ez da ezebe. Gaur txakur haundixa lurrian ikusi ta harrixa ikusi bardin da. Baiña orduan! Eta txakur haundixa, tio batek emun nostan txakur haundixa Errosarixoko domekan, juan nintzan barrakatara eta “patatas fritas” ez dakit zer eta badakit zer eta “patatas fritas”. Zelakuak ete (di)ttuk horreik, etxian be “patatas fritas” janda fanda, Errosarixo domekan patata erriak ipintten ziren, urte guztian jango ez bazeben be, eta juan naiz eta “patatas fritas” gaiñera badakitzu horreik hola ebaittako hola mehe-mehe horreik. Zelakuak ete (di)ttuk horreik, ni txakur haundixori gastau dot patata erretan, eta total etxian lakotxe patata erriak, nere penia, oin txakur haundirik ez eta patata erriak igual. Hamaika holako in geben guk.\n- Etortzen zan holan, herrira karamelerorik-edo?\n- Bai, Mondraueko gizon haundi bat, Mondraueko gizon haundi bat, brusa-ta, akordaitten zara ze gizonak? Langilliak, jeneralian hareik alondigetan barrikakin ibiltten ziran, […] zerak eruaten zittuein, brusa haundi horreik, hemen botoiakin, eta brusakin faten ziren.\n- Bai, nik hori ikusitta dakot.\n- Bai, horreik ziran langilliak jeneralian, bueno, fabriketan ibilli […] hola honeik lehen esan dozuna, alondigakuak eta honeik gizon honeik, eta, este... ze esatera nixoian?\n- Bai, karamelerua etortzen ...\n- Mondrauetik etorten zan gizon haundi bat holakotxe brusiakin. Brusa haundi batekin, eta poltsikotzarrakin eta zerakin ta, ‘karameluak, ederrak eta merke’! “A peseta la tonelada”! Eta haretxeri erosten, dirurik baeuean hari erosten gotsan karameluak eta bestela plazan txutxerixak asko egoten ziran; Petra ‘Treinta’ domeka danetan. Treintaneko Petra, Treintanekuak, ezaguketan (di)ttozu “los Treinta”, horrein ama? Ez, amandria. Treinta hor Gomendionian bizi da bat, haren amandria, ha domeka danetan, mahaitxua hartu eta mahaitxuan abellanak eta karameluak, tazakadia xemikuan, abellanak, “cacahuetes”, gu han egoten giñan begira.\n- Baiña bera barkilleria zan-edo?\n- Ez zan bera ezebe, ha zan Treinteneko Petra, Treintena, itxuria negoziotxua euko euen, pezetantxo bat etaraten.\n- Bai, bai, domeketan faten zan plazara?\n- Domeketan Petra Treinta bat, bat eta bestia zein zan beste karameleria? Bestan bat be beuen. Bueno gero barkillerua etorri zan eta gero kitto! Baiña Petra Treintak makiña bat abeillana saldu eben, abeillanak esaten gotsan guk, “cacahuetes”, tazakadatxo bat xemikua. Eta haren tazia, zein zan bestia? Ez xat akordaitten beste karamelerua; “Petran tazia haundixaua da, Petrana juan bihar dogu”.\nMaltzagako eta Azitaingo erromeriak eta barkillo-saltzaileak\nTxikiteoa eta arrain-saltzaileak\nGanadua, auzokoak eta esnezalea\nHotel Julian; gasolindegia\nArrain-saltzaileak kalez kale\nSardinak saltzen, Irunen


“Piru” Gainza: hau da marka!\nEfemerideak, biografiak, ...\nBeste jokalari bakar batek ere ez du lortu partida ofizial batean, 1947an, sartu zituen zortzi golen marka berdintzea. Halaber, inork ez du berak adina Kopa irabazi (7)\nastelehena, 2020.eko maiatzak 18\n1947ko maiatzaren 18an, Athletic Clubeko jokalari Agustin Gainza Bikandik, Piru Gainza goitizenez ezagunagoak, gaurdaino beste inork berdindu ez duen errekorra edo marka ezarri zuen. San Mamesen jokatutako Kopako joaneko partidako final-laurdenetan, Athleticek Vigoko Celta taldeari sartutako hamabi goletatik zortzi egin zituen Piruk; 1947tik aurrera, halako erregistrorik ez da berriro erdietsi Estatuko inongo futbol-txapelketa ofizialetan.\nEgun horretan, gau gogoangarria bizi izan zuten zaleek Katedralean, klubak kopa gehien altxatu dituen txapelketan, hain zuzen. Mito bilakatutako jokalari batzuk izan ziren partida horretan, hala nola Lezama, Panizo, Zarra, Iriondo… eta Piru Gainza.\nPiruk bat eta hutsekoa egin zuen, lau eta hutsekoa, sei eta hutsekoa, zazpi eta hutsekoa eta, gainera, azken lau golak sartu zituen. Gainerako laurak, horietako bat penaltiz lortutakoa, Iriondok, Zarrak eta Panizok sartu zituzten. Elastiko urdin argikoen gol bakarra, berriz, Pahíñok sartu zuen.\nPiru Gainza Basaurin (Bizkaia) jaio zen, 1922. urtean. Gainzak Athletic taldean jardun izan zuen beti, hogei denboralditan, 1939 eta 1959 urteen artean. Egungo “One Club Man” (“One Club Woman”, emakumea izanez gero) delakoak saritzen duenaren adibide aparta eta Athletic Cluben balioen erakusgarri bikaina da.\nElastiko zurigorria jantzita, bi Liga (1942-1943 eta 1955-1956 denboraldietakoa) eta zazpi Kopa (1943, 1944, 1945, 1950, 1955, 1956, 1958) irabazi zituen. Azken txapelketa horretan ere marka dauka Gainzak, beste jokalari bakar batek ere ez baitu hainbeste kopa irabazi. Gainera, 33 aldiz jokatu zuen nazioartean Espainiako selekzioarekin, eta 10 gol sartu zituen.\n1959ko maiatzaren 17an jokatu zuen azken partida Athletic Clubekin. Gainza futbol profesionaletik erretiratu ondoren, guztiz maite zuen kluba entrenatu zuen ondoz ondoko lau denboralditan, 1965-1966 denboralditik 1968-1969ra. Geroago, aholkulari eta ikuskari gisa segitu zuen lanean, talentu gazteak aztertzen.\n1995eko urtarrilaren 6an, euskal futbolari eskainitako Piru Gainzaren bizitza itzali zen jaioterrian bertan, Basaurin.\nComments (0) Number of views (1274)


Talamo - Wikipedia, entziklopedia askea.\nTalamoa ornodunen burmuinen dientzefaloaren bizkarraldean dagoen gai grisezko masa da. Funtzio ugari ditu, alde batetik zentzumenen seinaleak bidaltzen ditu kortex zerebralera (usaimenarenak izan ezik) eta bestetik, kontzientziaren, loaren eta alerta egoeraren erregulazioa egiten du. Talamo optikoa ere deitzen zaio.\nneural nucleus (en)\nA14.1.08.101 eta A14.1.08.601\nAipatu bezala, zentzumen guztietako informazioa talamora iritsiko da usaimenarena izan ezik. Zentzumenen informazioa talamotik kortex zerebralera bideratzen da. Usaimenaren informazioak, ordea, kontrakoa bidea egingo du. Izan ere, usaimenaren informazioa talamora helduko da baina kortexetik pasa ondoren. Horrez gain, informazioa motorra eta beste eremu batzuetako informazioa helduko da. Beraz, talamoa informazio desberdinaren kortexerako atea izango da.\n1 Egitura anatomikoa\n1.1 Talamoaren odoleztapena\n1.2 Talamoaren konexioak\n1.3 Talamoaren nukleoak\n1.3.1 Nukleo espezifikoak:\n1.3.2 Nukleo inespezifikoak:\n1.4 Talamoaren neuronak\n1.4.1 Interneurona lokalak\n1.4.2 Proiekzio neuronak\n2 3Dko irudiak\n3.1 Datu sentsorialen integrazioa\n3.2 Esna-lo zikloa\n3.3 Arreta eta kontzientzia\n3.4 Emozioen erregulazioa\n4 Korrelazio klinikoak\nBurmuinaren erdialdean, garunaren hirugarren bentrikuluaren bi aldeetan dago, hipotalamo ildoaren gainean. Burmuin-azalaren eta mesentzefaloaren artean kokatzen da. Bi zati oboideek osatzen dute eta hainbat nukleotan banatzen da.\nTalamoaren mugak ondorengoak dira:\nErdialdeko muga: III. bentrikulua.\nAlboko muga: barruko kapsula.\nBeheko muga: hipotalamoa.\nGoiko muga: alboko bentrikuluak.\nTalamoa egitura esferikoa da (bat alde bakoitzean) eta bien artean talamoaren komisura dago (komunikazio egitura dena). Talamoaren komisura inkonstantea da, hau da, ez da pertsona guztietan agertzen. Izan ere, ez dauka garrantzi handirik zuntz axonalik pasatzen ez delako (batez ere glia zelulak osatuko dute).\nTalamoak bere irrigazioa hainbat arteria desberdinetatik lortzen du: arteria polar (atzeko arteria komunikatzailea), arteria talamiko-subtalamiko paramediak, azpi alboko arteriak (talamogenikulatuak) eta atzeko arteria koroideoetatik. Hauek guztiak atzeko burmuin arteriaren adarrak dira.\nHalaber, pertsona batzuek Percheron-en arteria daukate. Hau atzeko burmuin arteriatik irteten den enbor arterial bat da, talamoa bere osotasunean irrigatuko duena.\nEsan bezala, talamora heltzen den informazioa kortexera bideratzen da. Talamoa oso egitura txikia da kortexarekin konparatuta eta horregatik, talamotik irteten diren axoi guztiek izpi koroa eratuko dute. Izpi koroak atal desberdinak ditu zuntzak bideratzen diren norabidearen arabera:\nAurreko erradiazioa, bekoki lobulurantz badoaz.\nZentroko erradiazioa, gorantz badoaz.\nAtzeko erradiazioa, garondo eremuetara bideratzen badira.\nBeheko erradiazioa, loki eremuetara badoaz.\nTalamora hainbat eremuko informazioa heltzen da, talamora dauden nukleo ezberdinetara zehazki:\nEnbor entzefalikotik (eta bertatik erretikulu formaziora eta erretikula formaziotik talamora)\nNukleoen artean 2 muin orri daude, barruko muin orria (Y formakoa, nukleoak honen inguruan) eta kanpoko muin orria (talamoaren albo aldean, honen alboko aldean erretikuluko nukleoa dago). Nukleoak bi ataletan sailkatzen dira: espezifikoak (kortex eremu konkretuekin sinaptatuko dutenak) eta inespezifikoak (kortexarekin sinaptatzen ez dutenak edo modu zabalean sinaptatzen dutenak):\nY itxura duen barruko muin orriaren inguruan antolatzen dira eta horren arabera hauek egongo dira:\nAurreko nukleoak: Y-ren aurrealdean kokatuak.\nMamila-talamo traktuaren bidez, talamoko nukleo hauetara mamila gorputzetik informazioa helduko da.\nBestetik, nukleo hauek arreta eta oroimen prozesuetan eta prozesu emozionaletan hartzen dute parte (sistema linbikoarekin erlazionatuta daude eta).\nBeren eferentziak singulu bihurgunera bideratuko dituzte, sistema linbikoarekin erlazionatu eta gorputz kailukararen inguruan kokatzen dena.\nErdialdeko nukleoak: barruko muin orriaren erdialdean.\nInformazioa oinaldeko nukleo, sare-antzeko eraketa, hipotalamoa eta bekoki lobulutik helduko zaie. Honateaz baliatuz, egoera afektibo emozionaletan eragin eta egoera hori kontziente bihurtuko dute.\nHalaber, bekoki aurreko eremuarekin erlazioa daukate. Bertan gure izaera kokatzen da, ondorioz, hau endekatzean nortasun-nahasmenak gertatzen dira: infantilismoa, asegabetasuna…\nAlboko nukleoak: barruko muin orriaren alboaldean.\n2 alboko nukleo daude: bizkarraldekoak eta sabelaldekoak.\nBizkarraldekoen barnean, atzekoak eta albokoak aurkitzen dira. Hauek talamoko beste nukleoetatik jasoko dituzte aferentziak eta informazio sentsoriala integratu ondoren, eferentziak pareta lobulura bideratuko dituzte, asoziazio kortexera zehazki.\nSabelaldekoei dagokienez, sabel aurrealdeko nukleoak, sabel alboaldeko nukleoa eta atze sabelaldeko nukleoa bereizten dira.\nSabel aurreko nukleoek aferentziak oinaldeko nukleoetatik jasoko dituzte (piramidez kanpoko informazio motorra) eta eferentziak bekoki lobulura, kortex eragile sekundarioetara, bidaliko diztuzte.\nSabel alboaldeko nukleoak informazioa oinaldeko nukleoetatik (piramideez kanpoko informazio motorra) eta garuntxotik (informazio motorra) jasoko dute eta eferentziak kortex eragile primariora bidaliko dituzte.\nAtze sabelaldeko nukleoak, berriz, bi atal edukiko ditu: atze erdialdeko eta atze alboko sabelaldeko nukleoa. Honetara, atzeko albokora, informazioa erdiko leminiskotik (epikritikoa eta propiozeptiboa) eta bizkarmuin leminiskotik (informazio protopatikoa) helduko da.\nAurpegi eremuen informazioa (epikritikoa zein protopatikoa), bestetik, trigemino-talamo traktuaren bidez atzeko erdialdeko sabelaldeko nukleora helduko da eta dastamenaren informazioa traktu bakartiaren nukleoaren bitartez.\nHemendik informazioa kortex somatosentikor primariora, lokira, eta insulara bideratuko da.\nAtzeko nukleoak: Nahiz eta barruko orria nukleo hauen erdialdean egon, atzeko nukleoak dira.\nAtalik garrantzitsuena talamoren kuxina edo bulbinarra da. Informazioa goiko kolikulutik eta tektu aurreko nukleotik iritsiko zaio, beraz, bere funztioak ikusmen, memoria, pertzepzio eta errekonozimenduarekin egongo dira erlazionatuta. Eferentziak kortex eremu desberdinetara bideratuko ditu (pareta lobulu, loki lobulu eta garondo lobulura).\nBestetik, talamo kuxinaren beheko aldean bi nukleo txiki bereizten dira: erdialdeko eta alboko genikulatuen gorputzak, alboko genikulatuen gorputza ikusmen bidearen geltokia delarik eta erdialdeko genikulatuen gorputza entzumen bidearena.\nOrri barruko nukleoak: aipagarriena zentro erdiguneko nukleoa da\nHauetara informazioa oinaldeko nukleotik (informazio motorra) eta erretikulu formaziotik heldukoda. Minari buruzko informazioa ere jasoko du erretikulu-talamo, bizkarmuin-talamo eta trigenimo-talamo traktuen bitartez. Bestetik, erretikulutik jasotako aferentzien bidez goranzko sistema aktibatzailearen informazioa eskuratuko du. Horregatik, bere funtzioak alerta sisteman eta kontzientzia mailarekin egongo dira erlazionatuta.\nNukleo hauek neurona gabaergikoak (inhibitzaileak) dituzte. Hauek gauean aktibo egongo dira eta honi esker, talamoko nukleoak inhibituta egongo dira. REM fasearen azken atalean, berriz, sistema aktibatzaileak neurona hauek inhibitu eta talamoko nukleoak aktibatuko dira, azken honek kortexa aktibatuko duelarik.\nIkuspuntu funtzional batetik, talamoan agertzen diren neuronak hurrengoak dira:\nNeurona hauen betebeharra NSko leku guztietatik talamora heltzen den informazioa bertan prozesatua izatea da. Beraz, beren funtzioa talamoko beste interneuronetara bulkada nerbiosoak bidaltzea da.\nTalamoko neuronen %25a dira.\nZelula hauek informazioa talamotik kanpora, burmuin-azalera bidaliko dute.\nTalamoko neuronen % 75 dira.\nTalamoaren aurreko ikuspegia\nTalamoaren alboko ikuspegia\nTalamoaren atzeko ikuspegia\nDatu sentsorialen integrazioaAldatu\nTalamoa zentzumenen bidez heltzen zaigun informazio guztiaren (usainmenarena izan ezik) lehenengo geltokia da. Informazio hori prozesatu, garrantzitsuak ez diren zatiak deuseztatu eta lortutako emaitza kortex zerebralera bidaltzen du, non prozesatua izaten jarraituko duen.\nHipotalamoarekin batera, loguraren sentsazioak etortzeko eta desagertzeko duen erritmoa erregulatzen du. Funtzio hau arreta eta kontzientziarekin erlazionatuta dago ere bai.\nArreta eta kontzientziaAldatu\nIkerketa berriek erakutsi dute talamoak oso rol garrantzitsua duela kontzientziaren agerpenean eta honekin erlazionatutako guztian; hala nola, pentsatzeko gaitasunean, lengoaiaren erabileran eta, gure helburuen arabera, informazio jakinetan arreta jartzeko gaitasunean. Halaber, egoera kontzienteekin erlazionatutako prozesu hauek ez dira kontzientzia berez, modu paraleloan agertzen diren arren.\nBestetik, pentsamendu abstraktuarekin erlazionatutako prozesu mental konplexu hauek burmuinaren beste hainbat atalen parte hartzea behar dute, ez soilik talamoarena. Horregatik, talamoa kortexaren atal desberdin askotara konektatuta dago, aktibitate neuronalaren sinkronizazioan esku hartuz kontzientzia maila mantentzeko.\nZentzumenen informazioa daroaten zirkuituez gain, talamoak emozioen agerpenean parte hartzen duten bide neuronalekin ere elkarrekintzak ditu. Izan ere, sistema linbikoaz inguraturik dago. Gauzak honela, talamoak bide bi hauek integratu eta emozioek hautemandakoan eragina izatea, eta alderantziz, eragiten du.\nGainera, hipotalamoarekin ere konexioak dituenez, bertatik jasotzen duen informazioak eragin zuzena dauka emozioen erregulazioan eta mota desberdinetako hormonen jariaketan.\nLesioen aurkezpen formarik ezagunena eta hoberen azaldutakoa Dejerine-Roussy-ren sindrome sentsitiboa da eta honen ezaugarririk nabarmenenak mota neuropatikoko min intentsua, hiperalgesia eta lesioarekiko alodinia kontralateralak dira.\nHalaber, sindrome hau ez da lesio talamikoen aurkezpen kliniko ohikoenetarikoa. Izan ere, talamoa bide sentsitibo, okulomotore, estrapiramidal, zerebelotsuen... gurutzaketa gunea da. Ondorioz, talamoaren lesioek manifestazio espektro oso zabala daukate, aipatutako bide neuronal hauekin erlazionatutakoak ohikoenak eta, aldi berean, ezezagunenak direlarik.\nKasu batzuetan “esku talamiko” deiturikoa agertzen da. Lesio talamikoen bereizgarri den eta lesioarekiko esku kontralateralean agertzen den distonia elementua da hau. Kasu hauetan, pazienteak eskua pronazioan eta tolestuta, giltzadura metakarpofalangikoak ere tolestuta, giltzadura interfalangikoak luzatuta eta erpuruaren adukzioa aurkezten ditu.\nLesioen jatorriari dagokionez, ohikoenak jatorri baskularrekoak dira, hematoma parenkimatosoak, infartu iskemikoak baino maizago agertzen direlarik. Hauek hipertentsio arterialaren ondorio izan ohi dira. Hala ere, natura desberdineko beste lesio batzuk ere badaude; hala nola, jatorri metaboliko, neoplasiko, hanturazko eta infekziosozkoak.\nLesio hauen aniztasuna talamoan bat egiten duten bide neuronalen eta talamotik egitura entzefaliko desberdinetara estimuluak bidaltzen dituzten bide eferenteen ugaritasunaren ondorio da.\nLaburbilduz, lesio talamikoak nahiko ezohikoak dira eta eragin ditzaketen adierazpen kliniko gehienak, orokorrean, ezezagunak eta sistematizatzeko konplexuak. Horregatik, lesio talamikoen adierazpen klinikoen atzetik dauden mekanismoak beren osotasunean ulertzeko ikerketa gehiago egitea beharrezkoa da oraindik.\nGaztelerazko wikipediatik itzulia.\nIngelesezko wikipediatik itzulia.\nAzken aldaketa 27 uztaila 2021(e)an, 18:55(e)tan\nOrriaren azken aldaketa: 27 uztaila 2021, 18:55.


'Zauria(k)' dokumentalaren emanaldia eta solasaldia izango dira bihar, Emakumeen Txokoan - Uztarria (Azpeitia)\n'Zauria(k)' dokumentalaren emanaldia eta solasaldia izango dira bihar, Emakumeen Txokoan\n2020ko ots. 12a, 08:30\nEromena, gaizki egotearen sentipena eta osasun mentala ikuspegi feministatik lantzen dituen ikus-entzunezkoa da Zauria(k). 18:30ean hasiko da emanaldia, eta ondoren, solasaldia izango da Iker Oiz eta Maier Irigoien zuzendariekin.\n'Zauria(k)' dokumentalaren une bat. Ikusi haundiago | Argazki originala\nDuela urtebete estreinatu zen dokumental bat emango dute bihar, osteguna, Emakumeen Txokoan: Zauria(k) izenekoa, hain zuzen ere. Eromena, gaizki egotearen sentipena eta osasun mentala ikuspegi feministatik lantzen dituen ikus-entzunezkoa da hori. Sufrimendu psikosoziala, genero bizipenak eta 9 emakumeren errealitateak barne hartzen ditu lanak. "Izendatzen ez dena ez delako ikusten, eta ikusten ez dena ez delako existitzen", diote sustatzaileek.\nDokumentala ikusteaz gain, lanaren hiru zuzendarietako birekin hitz egiteko aukera ere izango dute bihar Emakumeen Txokora joaten direnek. Iker Oiz eta Maier Irigoien dira Azpeitian izango diren zuzendariak, eta besteak beste, zaurgarritasunaz, zaintzaz, gaizki sentitzeaz, kolektiboaz eta generoaz ariko dira solasean. 18:30ean hasiko da emanaldia.\nHona hemen, Zauria(k) lanaren trailerra:\nAldundiak laguntza emango die egoitzetatik aldi baterako etxeetara itzultzen diren pertsonek


Patxitrapero: Egun batean zerbait esan behar diot\nEgun batean zerbait esan behar diot\nNik ez det esaten beharrik ez daukanik, baina gauza bat da beharra izatea, eta beste bat, oso diferentea, neri potroak ikutzea. Badirudi nere zain egoten dala. Nahiz eta, klaro, klaro egoten dala nere zain. Nik supermerkatuko botatzekoak noiz botako zain egoten da. Eta nik kadukatutakoak eta hondakinak edukiontzian sartu orduko, bera atzetik etortzen zait, ni hemen ez banengo bezela, edukiontziaren ondoan utzitako aulki puskatu bat banintz bezela. Ez dit ezer esaten, inoiz. Ez dit begietara begiratzen, inoiz. Nik edukiontziaren estalkia jetsi, hark jaso. Nik berriz zabaldu, bota beharrekoak bota, edukiontziaren estalkia jetsi, hark jaso. Sikiera, aprobetxatu behar dituenak eskatuko balizkit! Baina zain egoten da nik zer botako, bere gakodun makil luze horrekin, plastikoari heldu eta nik bota berri dedana jasotzeko. Eta gero, alde egiten duenean, erdia kanpoan uzten du, eta hurrengo bidaian, nik sartu behar ditut edukiontzian berak kanpoan utzitakoak! Egun batean zerbait esan behar diot!\nBanoa! Bestela zeozer esan behar diot!\nOso sakonean daude, estolda barrenean. Eta burni-sare hau, lurrari josita dago! Orain ez, lana atzeratuta daukat, eta aste honetan dagoeneko bi abisu jaso ditut. Ezin naiz nagusiarengana jun eta giltzak, supermerkatuko giltza guztiak zulo batera erori zaizkidala esan!\nPuskatutako zati horretatik, hutsune horretatik igual… Sakonegi ordea, burni bat behar det, burni bat, edo… Makil bat, makil luze bat… ? ...\n- Hola, me podrías…Me dejarías el palo un momento? Te lo devuelvo ahora, va a ser un momento...\nBelauniko, besoa sartu det barreneraino, aurpegia lurraren kontra, pilatutako lokatz beltzaren kontra erabat ipiniz. Lau edo bost ahalegin egin behar izan ditut.\nKakoarekin lagunduta giltzak jasotzea lortu det.\nGizonari makila itzuli diot. Belaunetako hautsa astindu, eta supermerkaturantz abiatu naiz, aurpegia garbitzera.\nxme 4/30/2011 12:27 da tarde\npatxi, aspaldi hirean sartu gabe, eta orain konturatu nauk emankor habilela berriro, sekulako etorriarekin gainera, eta hori gutxi balitz, fikziogile bihurtu ez haiz ba!\neuskal idazleok, hasi dardarka edo barrezka, hemen dator gu danok jubilaziora edo langabeziara bidaliko gaituen artista!\nPatxi 4/30/2011 12:38 da tarde\nHorixe dek ba, nere ilusioa. Jubilatzen naizenerako, ondo idazten ikastea! Eta nola, gauzea dagoen bezela, 80 bat urterekin jubilatuko gaituzten, ba oraindik 40 urte geratzen zaizkidak!\nEstimatzen dek aprezioa ;-)


klub bitartean bistako aukera bat dira, The Guardian iradokitzen ari erortzen dute aldeko millennials ekin. Zuzeneko musika askoz popular bilakatu da, denborarekin multzo arteko uste zuk zeuk eta ezagunen berriak egiteko entzuteko.\npoker jolasten da Modu handi jende berria ezagutu, mahai baten inguruan Oraindik duzu zure aurkariak ulertzeko bila jo. aztertzeko zara, horiek eta eraikitze bonoak txantxa bertan hartu ahal izango duzu, kanpoan sartu zure bidaietan.\npoker jolasten onurak bat da erraza dela ikasteko, nahiz eta hasibe bat zentzua da jaso ahal azkar erabileraren jende berria bilera modu gisa. txartela PartyPoker on eskolak ematen Texas Holdem ikasgai gutxi dutenentzat jokoa esperientzia ez egiteko.\nEzagutu guztietako bizitzako esparru modu handi bat da,, bertakoek eta lana bidaiatzen, euren abentura eta agian norbaitek beste bidaiariek azkenean zure esperientzia batzuk partekatzea.\nKirola askoz gisa erakarpen turistikoa egun hauetan bertakoek gozatzeko zerbait denez. estadio bat bira bat edo aukera zuzeneko ekitaldi batean hartu ote den, Zeuk imbuing eremu batean kulturan modu handi bat da.\nEgin nahi duzun embed gure blog post “10 Ederrena Herriak Erdi Aroko Europan” zure gune kalera? Bai hartu dezakezu gure argazkiak eta testua eman digu, eta kreditu batekin esteka hau, blog post. Edo egin klik hemen: https://embed.ly/code?url=https://www.saveatrain.com/blog/how-to-make-friends-in-strange-new-parts-of-the-world/ – (Joan behera apur bat ikasi Kodea ikusi)\nTren Bidaia, Tren Bidaia Austria, Tren Bidaia Txekiar Errepublika, Tren Bidaia Frantzia, Train Travel Germany, Tren Bidaia Italia, Train Travel Spain, Tren Bidaia Herbehereak, Tren Bidaiarako Aholkuak, Bidaia Europan\nTren Bidaia, Tren Bidaia Frantzia, Tren Bidaia Italia, Train Travel Switzerland, Tren Bidaiarako Aholkuak, Tren Bidaia Erresuma Batua, Bidaia Europan\nTren Bidaia Austria, Tren Bidaia Belgika, Train Travel Denmark, Train Travel Germany, Tren Bidaia Holland, Train Travel Switzerland, Tren Bidaia Herbehereak, Tren Bidaiarako Aholkuak, Bidaia Europan


Alkohola eta kafeina, eztanda egin arte | EIBZko liburutegia\nEsandako hori edan ondoren, gizonak ondoeza sentitu zuen eta handik pixka batera ziplo erori zen. Osasun-langileak saiatu baziren ere, suspertzea ezinezkoa izan zen eta bertan hilotz geratu zen. Kasu jakin honetatik haratago -autopsiak adieraziko du zein izan den heriotzaren arrazoia-, edari energetikoak geroz eta arruntagoak dira gazteen artean eta, gainera, edari alkoholdunekin nahasten direnean ondorio larriak eragin ditzakete.\nRon botila bat eta edari energetiko baten bi lata edateak arrisku itzela du, eta horretarako nahikoa da zenbait kalkulu egitea. Tolosaldeko Ataria-n azaldu nuen moduan, organismoan sartzen diren etanol gramoak kalkulatzeko formula hau erabili behar dugu: etanol gramoak = (edandako mL-ak x edariaren graduazioa x 0,008). Estimazioak eginez, demagun ron botila baten bolumena 70 cL-koa dela eta bere alkohol-graduazioa 40º-koa. Horrek esan nahi du 224 gramo etanol puru irentsi direla.\nJarraian, etanol gramo horiek gorputzaren odolean izango duten kontzentrazioa kalkulatu beharko genuke. Horretarako, C (g/L-tan) = hartutako gramoak / (M x R) egingo dugu, non M gorputzaren masa den eta R, berriz, banaketa-faktore delakoa -0,7 gizonen kasuan eta 0,6 emakumeen kasuan-. 65 kg-ko gizon baten kasurako, ron botilak zuen etanolak 5,3 g/L kontzentrazioa emango luke odolean, teorikoki.\nArrisku tauletara jotzen badugu, 4-5 g/L kontzentraziotik gorakoak arrisku mailarik handienean kokatzen dira, alegia, koma arriskuan. Ibiltzeko ezintasuna, eutsi ezina, okadak, arnas-aparatuaren depresioa eta konorte galtzea dira espero behar diren ondorioak. 5 g/L kontzentraziotik gora shock kardiobaskularra, arnasketaren inhibizioa edo bihotz-biriken gelditzea gerta daiteke. Hortaz, ron botila bat edatea heriotza azaltzeko arrazoi nahikoa da, baina, arriskua are handiagoa da horrekin batera edari energetikoak hartzen badira.\nEdari energetikoen atzean dagoena\nEdari energetiko baten 500 mL-ko lata batek 160 mg kafeina edukitzera iritsi daiteke. Bi lata hartzen badira, egun batean segurtasunez kontsumitu daitekeen kafeina kantitatea gainditzen da. Haurren edo haurdun dauden emakumeen kasuan, esaterako, lata bat nahikoa litzateke. Bi lata hartzea jarraian bost kafe espreso hartzearen parekoa da. Horretaz gainera, bi latatan 30 bat azukre-koxkor daude -100-150 g azukre-, beraz, edari energetikoak kafeina eta azukre bonbak besterik ez dira. Lata bakar batek hirukoiztu egiten du OME Osasunaren Munduko Erakundeak egun batean kontsumitzea gomendatzen duen azukre kantitatea.\nBeraz, edari energetikoen atzean azukrea eta kafeina besterik ez dago.Diabetesarekin eta gizentasun arazoekin lotzen dira eta bihotz taupadak azkartzen dituzte. Nerbio sistema bizkortzen dute eta bihotzeko asaldatzeak eragin ditzakete -takikardia, insomnioa, arterietako presioa handitzea eta gorputzaren koordinazioa zailtzea-. Esandakoarengatik, oso tarteka hartzeko edariak dira. Gainera, alkoholarekin batera nahasten direnean alkoholaren eta kafeinaren eragina handitu egin daiteke.Alkohola kontsumitzeak nerbio-sistema moteltzea dakar eta, horrek, lehenago edo beranduago kontsumitzez uztea dakar, baina, edari energetikoen kafeinarekin elkartzen bada, edaten jarraitzeko arriskua handiagoa da.\nEdari energetiko askok aldarrikatzen dute nekea atzeratzeko edota kontzentrazioari eusteko balio dutela. Saltzaileen esanetan, karnitina, guarana, ginsenga, taurina eta edariei gehitzen zaizkien bestelako konposatuetan daude edari energetikoen ezaugarri apartak. Europar Batasuneko araudi berriak ez die uzten horrelako aldarrikapenak egitea; izan ere, ez dago frogatuta molekula miragarri horiek funtzio hori dutenik.Horrexegatik, edari energetikoetan B taldeko bitaminak gehitzen dituzte arazoa konpontzeko. Hala ere, esan behar da B bitamina edonon dagoela eta, hortaz, ez da beharrezkoa edari energetikoak kontsumitzea B taldeko bitaminak lortzeko.\nBitaminak onak izan badaitezke ere, edariak ezin dira aztertu haien osagaiak banan-banan aztertuta. Edaria bere osotasunean aztertu behar da onuragarria den edo ez erabakitzeko eta, hortaz, testuingurua edozein dela ere, onura gutxi daukate edari energetikoek. Ez dauka zentzurik kirola egin ondoren kafeina estimulatzaile bezala erabiltzea. Kirola egin ondoren gorputzak ura, gatz mineralak eta karbohidratoak galtzen ditu nagusiki eta horiek dira berreskuratu behar direnak. Zentzu horretan, aipatzekoa da 2015ean Kataluniako Elikagaien Segurtasunerako Zientzialarien Batzorde Aholkulariak egindako txostena, zeinetan edari energetikoak kontsumitzeko gomendioak eman zituzten. Adituen arabera, edari energetikoak ez dira inondik inora edari alkoholdunekin nahastu behar. Era berean, haurdun dauden zein bularra ematen duten emakumeek, haurrek, kafeinarekin sentiberak direnek eta bihotzeko zein arazo neurologikoak dituztenek ez lukete hartu behar. Kirola egin ondoren hartzea ere ez dute gomendatzen; izan ere, kafeinak eragin diuretikoa du eta, ondorioz, jarduera fisikoa egin ondoren ur gehiegi galtzeko arriskua handitzen dute edari energetikoek.\nLaburtuz, edari energetikoek onetik ezer gutxi dute eta arrisku larriak ekar ditzakete kantitate handitan edaten badira. Zentzu horretan, garrantzitsua da kontsumitzaileek zehatz mehatz jakitea zein den edari bakoitzaren kafeina eta azukre edukia eta edari horien arriskuen jakitun izatea -adingabeen kasuan, bereziki-. Adingabeen kasuan, eskolako emaitzak kaltetu ditzakete eta haur-obesitatea handitzearen erantzuleak izan daitezke. Esandako guztiaren ondorioz, tabakoa eta alkoholaren kasuan egiten den bezala edari energetikoak adingabeei ez saltzea proposatu duenik ere bada. Aztertzekoa.\nEztanda kafeinatan, G. Goikoetxea, berria.eus, 2014.\nMuere un joven en Murcia tras beberse una botella de ron y dos bebidas energéticas, elespanol.com, 2019.\nBebidas energéticas: cafeína enlatada, ocu.org, 2016.\nKategoria Azalpen testua, Batxilergoa, D eredua, Euskara, Hipertestua, Natur Zientziak, Osasuna, Zientzia kaiera, etiketak Edari energetikoak, Josu Lopez Gazpio, Kafeina by Amaia. Gorde lotura.


22.Korrika atzo pasatu zen Algortatik. Goizeko 7:30tan ikastolako ikasle, langile eta gurasoak prest egon ginen lekukoa jasotzeko 1738.kilometroan. Ikasturte honetara arte gure zuzendaria izan den Josu Elortegik hartu zuen lekukoa eta Zunbeltz Fullaondo eta Zelai Nikolasekin batera hurrengo kiliometrora arte pozik elkarbanatu zuten. Azken bi hauek lan handia egin dute ikastolaren eraberritzerako beharrezko baimenak lortzen.\nIkastolako patioan elkarrekin gosaltzea erabaki genuen eguna borobiltzeko, musikaren laguntzarekin giro ezinobean.\nAstelehenean Korrika Txikia egin genuen Getxoko beste ikastetxeetako ikasleekin batera.\nAzken egunotan gelan margoztu ditugu petoak eta bakoitzak bere lekukoa egin du korrika eta euskararen aldeko kontzientzia gure ikasleekin sortzeko.\nDBH 4. mailako ikasleek batek Euskal Herrian zehar ikasbidaia egitea erabaki dute.\nAste osoko ibilbidea antolatu dute eta Euskal Herriko txoko desberdinetan sartu dira Korrikaren pankarta atzean.\nEITBko Biba Zuek programako esatariak Maulen harrapatu zituen ikasleak:


BioBilbao - Portal Cambio Climático de Bilbao - Portal Cambio Climático de Bilbao - Zarataren arazoaz kontzientzia hartzeko nazioarteko eguna Zarataren arazoaz kontzientzia hartzeko nazioarteko eguna – BioBilbao – Portal Cambio Climático de Bilbao\nZarataren arazoaz kontzientzia hartzeko nazioarteko eguna 1996an sortu zen, zaratak giza osasunean eta ingurumenean sortzen dituen arriskuen berri emateko gizartean.\nKutsadura akustikoak arazoak sor ditzake giza osasunean, hala nola estresa, suminkortasuna eta hipoakusia. Halere, kutsadura akustikoak eragin baita ingurumenean ere. Espezieak zarata gutxiago dagoen habitatetara joaten dira, ekosistemen oreka eraldatuz.\nBilboko Udalak Zarata Estrategia bat du 2016tik, eta Zarata Plan bat 2018-2023. Plan horretan, hiri-mailako zarata-fokurik garrantzitsuenak jorratzen dira, hala nola trafikoa eta bide-azpiegiturak, aisialdia eta jarduerak, zarata eraikinetan eta gune lasaiak identifikatzea.\nZarata-plan honen esku-hartzearen eta ezarpenaren ondorioz, inpaktu hori arindu egin da pixkanaka, eta horrek hobetu egin du Bilboko biztanleen bizi-kalitatea.\nAurten, 2022an, Bilboko Zarataren Mapa berria egingo da, udalerrian ingurumen-inpaktu horrek azken urteetan izan duen bilakaera erakusteko.


'Klis-klasikoak Bilduma' aplikazinoa sortu dau Galtzagorri alkarteak - bizkaie.biz\n'Klis-klasikoak Bilduma' aplikazinoa sortu dau Galtzagorri alkarteak\nBizkaie! 2017-03-20 13:34 Kulturea\nKlis-klasikoak bildumako liburuen aplikazinoak bateratu ditu Galtzagorri alkarteak tresna barri horretan. Umeen artean irakurzaletasuna bultzatzea da asmoa.\n2014an sortu eban Klis-klasikoak bildumearen lehenengo aplikazinoa Galtzagorri alkarteak. Bilduma horretan argitaratutako liburuan oinarrituta jaio zan Maria Goikoak Batbirulau! eta, igaz, bigarren aplikazinoa heldu zan, Txan fantasma, hori be izen bereko liburuan oinarritua.\nOraingoan, baina, beste pausu bat egitea erabagi dau Galtzagorrik eta Klis-klasikoak Bilduma aplikazinoa aurkeztu dau. Aurretik plazaratutako aplikazino bietarako (Maria Goikoa Batbirulau! eta Txan fantasma) sarbidea emoten dau. Horrezaz gan, liburuetan oinarrituta aurrerantzean sortzen diran aplikazino barriak be agertuko dira Klis-klasikoak Bilduma app-ean.\nTelefono adimendunetan erabilteko, Google Play gunean deskargau leiteke aplikazinoa dagoeneko, doban (hemen). Behin aplikazino barria instalauta, erabiltzaileak aurretik Galtzagorrik plazaratutako beste aplikazino bietarako sarbidea be izango dau, modu automatikoan. Ordenagailurako be egokitu dabe aplikazinoa.\nUmeen artean euskerazko irakurzaletasuna bultzatzeko sortu eban Galtzagorrik Klis-klasikoak ipuin-bildumea eta, telefono adimendunetarako aplikazinoei esker, eduki osogarriak gehitu dira. Papelaren dimensino bietatik, pantailearen hiru dimensinoetara salto egin leikie erabiltzaileek. Esaterako, Txan fantasma aplikazinoan, neska-mutilek maskota birtual bategaz olgau leikee, edo jolas herrikoietan parte hartu. Sormena eta ahozkotasuna lantzeko jolasak be badagoz.\nJatorrizko testuaren eta irudien garrantzia indartzen da aplikazinoetan, eta aukera barriak zabaldu, irakurmenaren eta astialdiaren arloetan. Klis-klasikoak bildumako ipuinak 8 eta 12 urte bitarteko umeentzat dirala dino Galtzagorri alkarteak, baina aplikazinoei esker familia guztiak parte hartu leike.\nGaltzagorriren esanetan, Klis-klasikoak aplikazinoen bildumea osotutera dator orain aurkeztutako tresna barria, helburu garbi batzukaz: Papela eta teknologia barriak buztartzea, tradizinoa eta modernidadea batzea eta gaztetxuei literaturaz eta astialdiaz disfrutetako aukerea emotea, euskeraz eta euskarri teknologikoen bidez.


Lau hildako Indiaren eta Pakistanen arteko borroketan, Kaxmirren - Mundua - Berria\nLau hildako Indiaren eta Pakistanen arteko borroketan, Kaxmirren\nSRINAGAR. Kaxmirren, Indiaren eta Pakistanen arteko mugaldean, lau lagun hil dituzte; Indiako bi soldadu eta beste bi zibil; horietako bat Pakistango haur bat. Gauean hasi zen bi armaden arteko tiroketa, eta egun osoan iraun zuen. Iragan asteazkenean Indiako soldadu bat eta Pakistango lau hil zituzten beste liskar batean.


HOBETUZ. Linux erabiltzen hasi: Ubunturako sarrera :: ikasi :: Udako Euskal Unibertsitatea\nHOBETUZ. Linux erabiltzen hasi: Ubunturako sarrera\nIkastaroak :: Pedagogia, Informatika\nHasiera-data: 2011(e)ko abenduaren 12a\nAmaiera-data: 2012(e)ko urtarrilaren 19a\nMatrikula-epearen bukaera: 2011(e)ko abenduaren 5a\nIkastaroa egun hauetan emango da: 2011ko abenduaren 12, 13, 14 eta 2012ko urtarrilaren 9, 10, 11 eta 16, 17, 18, 19.\nAzken urteotan software librearen erabilera asko zabaldu da, gure egunerokotasunerako aplikazio aske, erraz eta erabilgarriak sortu dira, euskaraz ere badaudenak. Ikastaro praktiko honetan, sofware libreen aukera eta onurez jarduteaz gain, gure ordenagailuan sistema libreak instalatu eta modu praktikoan erabiltzen ikasiko da, horretarako, 'Ubuntu' izeneko distribuzioa ikusiko dugularik.\nIkastaroaren helburu nagusia software librearen inguruko kontzeptu, ideia, filosofia eta lan egiteko moduari sarrera egitea da, horretarako, erabiltzaile arruntentzat egokiena den Ubuntu distribuzioari helduko zaio.\nSoftware libreari sarrera egitea.\nSoftware librea erabiltzen hasteari beldurra kentzea.\nSoftware libreak ematen dituen aukera ezberdinak erakustea.\nOinarrizko erabiltzaile perfilean, Ubuntu distribuzioa ezagutu eta erabiltzen hastea.\nNorberaren ordenagailuan Ubuntu instalatzen ikastea.\n1. Arlo teorikoa:\nSoftware libreari sarrera: kontzeptuen argitzea, filosofia, lan egiteko modua.\nSoftware librearen komunitatea.\n2. Arlo praktikoa: Ubuntu distribuzioa:\nItxura eta erabilera.\nOfimatika aplikazioak: Openoffice.\nInternet eta nabigazioa: Firefox, Thunderbird...\nBestelako aplikazio interesgarriak.\n3. Install party:\nNorberaren ordenagailuan Ubuntu instalatzeko tailerra. Ikasle bakoitzak bere ordenagailua (finkoa ala eramangarria) ekarri eta zuzenean, irakaslearen laguntzaz, Ubuntu instalatzeko saio tutorizatua izango du.\nGaian interesa duen EAEko langile eta langabetuei.\nsoftware librea, ubuntu, distribuzio askeak, programa askeak, openoffice, hobetuz


Osasun Ministerioa A gripeari buruzko informazio-kanpaina bat prestatzen ari da | Consumer\nOsasun Ministerioa A gripeari buruzko informazio-kanpaina bat prestatzen ari da\nNeurriaren helburua da herritarrek hartu behar dituzten prebentzio-neurri funtsezkoak zabaltzea.\nDatorren udazken-neguan A gripeak izango duen gorakadaren beldurrak erne jarri du Osasun Ministerioa, herritarrek hartu behar dituzten prebentzio-neurri funtsezkoak zabaltzeko informazio-kanpaina sakona egingo duela iragarri baitu.\nAbuztuan eta irailaren hasieran, A/H1N1 birusa ez kutsatzeko prebentzio-aholkuak agertuko dira karteletan, liburuxketan, Interneten eta komunikabideetan.\nBaina atzo Trinidad Jiménez Osasun eta Gizarte Politikako ministroak egin zuen lehen gomendioa izan zen gripearen lehen sintomak zituzten pertsonak -sukarra, eztula, buruko mina edo arnasteko zailtasuna, adibidez- familiako medikuarengana joatea, eta ez ospitaleetara, kasu larriak bakarrik joan behar baitute, larrialdietan kolapsoak saihesteko. Onda Ceron Jiménezek azaldu zuenez, medikuak erabakiko du zer neurri hartu.\nMinisterioaren informazio-kanpainan autonomia-erkidegoek ere parte hartuko dute; hala, Euskal Osasun Sailak birusetik babesteko aholku erraz batzuk eman zituen atzo, urtaroko gripeari aurre egiteko jasotzen diren eta Osasunaren Mundu Erakundeak (OME) gomendatu dituen horiek.\nBirusa pertsonatik pertsonara transmititzen da, eztul edo doministiku egitean ahotik edo sudurretik kanporatzen diren jariakinak ukituz, eta horiek eskuetan gera daitezke. Kutsatzeko erraztasun horrek, pandemia azkar hedatzearen arduradunak, arreta handia jarri behar du, nahiz eta errezetarik onena «lasaitasuna» izan, ohiko gripearekin egiten den bezala jokatu, gaitz gehienak arinak baitira, Rafael Bengoa euskal Osasun sailburuak azaldu duenez.\nOsasun-agintariek sudurra eta ahoa eztula edo doministiku egitean erabili eta botatzeko zapi batekin tapatzea gomendatzen dute, eta erabili bezain laster zaborretara botatzea. Garrantzitsua da eskuak maiz urarekin eta xaboiarekin garbitzea. Jendea salbatzen denean, saiatu ez besarkatzen, musukatzen edo eskua ematen. Edozein gripe-sintomaren aurrean, medikuek iradokitzen diote gaixoari etxean geratzea, lanera ez beste edozein tokitara ez joatea, birusa kutsa ez dezan. Gainera, gainerako pertsonetatik gutxienez metro batera egotea gomendatzen da. Haurdun dauden emakumeek eta gripe-sintomaren bat duten gaixotasun kronikoren bat dutenek familia-medikuarengana jo behar dute.\nLantokiak ere kontuan hartzen dira A gripearen aurkako osasun neurrietan. Osasun Ministerioak, gizarte-eragileekin eztabaidatu ondoren, badu gida komun bat enpresek beren kontingentzia-planak garatzeko, birus-pandemiak lan-zentroetan izan dezakeen eraginaren aurrean. Adibide gisa, A/H1N1 birusak industrietan izan dezakeen eragina ezezaguna denez, Trinidad Jimenezek asteazkenean adierazi zuen, Osasun Sistema Nazionaleko Lurralde arteko Kontseiluarekin bilera egin ondoren, gripe arruntak “eraso-tasa” langileen %30 ingurukoa dela.\nAldi berean, Jimenezek bermatu zuen funtsezko zerbitzu publikoak (osasun-langileak, polizia, suhiltzaileak, espetxeetako funtzionarioak, etab.) funtzionamendua bermatuta izango dute, nahiz eta langile batzuk gripearen birusak kutsatuta egon. Gainera, zehaztu zuenez, hegazti-gripearen ondorioz jada ezarri ziren plan batzuk dira, eta, orain, bilera batean eguneratuko dira. Batzorde betearazle nazionalak abuztuaren 14an izango du bilera hori, eta erakunde publikoen eta autonomia-erkidegoen batzordeak ordezkatuta egongo dira.\nbirus gripe-eu informazio-kanpaina medidas preventivas esenciales-eu ministerio de sanidad-eu


Leku bila | El Correo\nJAVIER ROJO Sábado, 20 abril 2019, 06:53\nPatxi Zubizarreta batez ere gazte literaturaren alorrean egiten duen lanagatik ezaguna izan arren, irakurle helduentzako idazlanak ere egiten ditu. Kasu honetan, baina, gazte literaturaren eragina ere topa daiteke. 'Julien Vinsonen hegaldia' izeneko nobelak izaera bikoitz hori erakusten du. Argumentuaren oinarrian emakume italiar batek, Chiarak, Euskal Herrian egiten duen egonaldia dago. Egonaldi honek osatzen du istorioaren hezurdura nagusia, nobela honetan kontatzen diren bestelako hari narratiboen markoa alegia. Narratzailea ere baden pertsonaia honek atzerritik Euskal Herrira etorritako euskalarien aztarnari jarraitu nahi dio, bera ere ildo horretan kokatzen delarik. Eta bere peskizen abiapuntuak Julian Vinson ikerlari frantsesa eta honek Baionatik Iruñera 1875ean egindako globo bidaia dira. Istripuan amaitutako txango horretan oinarrituta, Chiararen diskurtsoan maila desberdinak korapilatzen dira.\nVinsonen bidaia hizpide, euskal kulturaren inguruan ari da narratzailea, baina horretaz gain pertsonaiak bere ibilbide pertsonal eta sentimentalaz ere hitz egiten du, Euskal Herrian egindako egonaldian ezagututako pertsonez eta haiekin eraikitzen dituen harremanez. Munduan bere lekuaren bila dabilen pertsonaia dirudi Chiarak, eta bide honetan hizkuntza berria euskarria izan daiteke izan nahi duena adierazteko. Protagonistaren gorabeherak, pentsamenduak eta ikerketaren inguruko hausnarketekin batera, pertsonaiek, 'Decamerone'n bezala, elkarri kontatzen dizkiote ipuinak, agertzen diren testuinguruan agertuta esanahi berriz betetzen direnak. Nobela ez da oso luzea eta jakin-minez irakurtzen da, besteak beste, protagonista misterio baten atzetik ibiliko balitz bezala aurkezten delako Vinsoni buruz egiten duen ikerketa. Erromantikoa ere bada, pertsonaiaren alderdi sentimentala argumentua aurrera eramaten duten indarretako bat delarik.\nNoizean behin errepikakorra izan daiteke, ritornello moduan momentu inauguratzailearen ideia askotan agertzen baita, aireratzeak eta lurreratzeak adierazten duten dikotomiarekin batera. Eta idazkera bera ere aipatu behar, modu iradokitzaile eta sotilean idatzita dago-eta.\nAiko euskal erromeria taldeak dantza tailer bat eta bi kontzertu eskainiko ditu asteburuan Bilbon Danimarka eta Barataria


Argaltzeko zentroak:Zorroztasun gabezia latza eta informazio arinegia. Egilea(k) CONSUMER. Consumer, Eroski S. Coop. 2007 (1)\n...k ez zuten neurtu gorputzeko guztirako gantza, inpedantzien bitartez (makina batzuek azkar eta eraginkortasun osoz kalk...\nBanaketa-instalazioak. Egilea(k) SANZ SERRANO, Jose Luis; TOLEDANO GASCA, Jose Carlos. , LANEKI 2011 (17)\nInpedantzia handia neurtzeak kablearen jarraitutasun eza adierazten du....\n...> baino apur bat ahulxeagoa da giza gorputzaren inpedantzia totala (% 10etik % 30era).\n...> (3N~230/400 V sare trifasikoa), gorputzaren inpedantzia totalaren balioak 225 V-eko kontaktu-tentsiorako balio bera...\nGiza gorputzaren inpedantzia totalaren balioak (6.2, 6.3 eta 6.4 tauletan daude jasota) ...\n2. OHARRA: azalaren inpedantzia txikia dela-eta, kasu honetan jo daiteke ZTkorrontea gorput...\n6.4. taula. Giza gorputzen inpedantzia totala ZT, 50/60 Hz-ko korronte alternoa esku batetik beste...\nI elikaduraren zati aktibo guztien inpedantzia bidezko isolamendua lurrera konektatzen den puntu baten lur...\nGiza gorputzen inpedantzia totalaren balioak ZT (), eta balio horiek gainditzen ez di...\ntaula. Giza gorputzen inpedantzia totala ZT, 50/60 Hz-ko korronte alternoa esku batetik beste...\n...>diren balioak fase- eta neutro-eroaleen 90 °C-ko inpedantziarekin kalkulatuta daude.Transformazio-zentroko BT koadrotik abiat...\n6.2. taula. Giza gorputzen inpedantzia totala ZT, 50/60 Hz-ko korronte alternoa esku batetik beste...\nElektronika analogikoko praktika gidatuak. Egilea(k) BUENO, Angel; DE SOTO, Ana I.. , LANEKI 2011 (8)\nIrteera inpedantzia oso txikia (100 )\n...io korronte alternoari igarotzen uzten, eta honelako inpedantzia izaten du:\nInpedantzia handia du sarreran eta txikia irteeran. Horregatik erabili ...\n...> potentzia handiena eman behar dio, eta inpedantziak egokitu behar ditu horretarako.\nRS-rekin irteerako inpedantzia kontrolatzen dugu:\nIrteera inpedantzia txikia du.\n...penik ere; bada, sarrera-tentsioek ez dute inpedantzia bera, eta horrek desorekak eragin ditzake, seinale-iturriek...\n... tentsio-balio txikiak ematen badituzte. Sarrerako inpedantzia, gainera, nahiko txikia eta asimetrikoa da.\nINPEDANTZIAREN ABANTAILAK ETA MUGAK:\n...>egiteko. Teknika honek ez du gorputz osoko inpedantzia neurtzen, besoen eta eskapulen artekoa baizik.\nInstalazio domotikoak eta automatikoak. Egilea(k) GALLARDO VÁZQUEZ, Sergio. , LANEKI 2017 (7)\n...tuz osatuta egongo da, 100 eta 120 ohm arteko inpedantziarekin, eta hainbat alderdi izan beharko ditugu kontuan:\n...akoa denez, mugak dira luzerari dagokionez: inpedantziak egokitzea, elementuen kopurua eta abar. Eta horrek mugatu e...\n2.21 taula. Hainbat eratako kable ardazkideak, inpedantzia eta aplikazio-eremu desberdinekin.\n...remuaren arabera, kable estandarizatu desberdinak daude, inpedantzia eta dimentsio desberdinekoak, adibidez. 2.21 taulan gehien ...\n...tez, ziriak, «T» erako konektoreak eta banatzeko inpedantziak erabili behar izaten diren, kableatua bus forman egiteko. E...\nInpedantziak egokitzea sare-banalerro izenez ezagutzen den elementu bat ...\nMusikaz zein isiltasunaz gozatzeko. Egilea(k) CONSUMER. Consumer, Eroski S. Coop. 2012 (9)\nEntzumenaren osasunari dagokionez, hobe da inpedantzia handia duten entzungailuak erabiltzea, potentzia txikiagoa ...\n... aintzat hartzen bada, irekiak edo itxiak; eta inpedantziaren araberako sailkapena egiten badugu, inpedantzia handikoak e...\n...>leku gehiago uzten dutenez airearentzat eta inpedantzia handikoak direnez, potentzia gutxiago behar izaten du soinu...\nInpedantzia da ezaugarri horietako bat, eta zera adierazten du: entzung...\nHau da, zenbat eta inpedantzia txikiagoa, hainbat handiagoa potentzia, eta alderantziz.\n...>eta inpedantziaren araberako sailkapena egiten badugu, inpedantzia handikoak edo txikikoak izan daitezke.\n...en entzungailuen diseinuaren araberakoa, ezpada horien inpedantziaren eta erreproduktorearen araberakoa.\nDiseinu supra-aurikularra dutenak eta inpedantzia handikoak.\nInpedantzia zenbatekoa den, potentzia handiagoa edo txikiagoa izango du...\nTransplanteen aurretik organoen egoera neurtzen duen dispositibo bat patentatu dute. Egilea(k) ELHUYAR ZIENTZIAREN KOMUNIKAZIOA. Elhuyar Zientzia eta Teknologia, Elhuyar Fundazioa 2008 (1)\n...ten bidez, organoaren ehunen tenperatura eta inpedantzia neurtzen da une oro. Mikroelektrodo hori sistema elektronik...\nUkipen-pantailen hobekuntzek, tunel-efektu kuantikoa lagun. Egilea(k) ELHUYAR ZIENTZIAREN KOMUNIKAZIOA. Elhuyar Zientzia eta Teknologia, Elhuyar Fundazioa 2010 (1)\n...>dio partikula batzuk gai direla barrera edo inpedantzia jakin batzuk zeharkatzeko, mekanika klasikoaren arabera mug...\nZortzi plantxa elektriko lurrundunak, banan-banan. Egilea(k) CONSUMER. Consumer, Eroski S. Coop. 2004 (1)\n...trikoa, isolamendu egokia, parte eroaleen arteko inpedantzia, etc.) lagin guztiek aise gainditu zituzten.


Euskara ala ekologia — Eibar.ORG | Eibarko peoria\nHemen zaude: Hasiera / Blogak / Kalamuatik Txargainera / Euskara ala ekologia\netiketak: arazoak, Txargainen, üskara, Kalamuatik, berde\nDr Maligno dio:\nBaina, hizkuntzaren diskrimizaziaren harira moskeatzen nauen kontu bat. Adibide moduan EROSKIren etiketatze politika. Nire uste "hiper-apalean" dena zurikeria da. Euren marka "zurietan" (ez guztietan) katalana galegoa euskara espainola azaltzen dira. Baina horrek hizkuntza minorizatueei balio die? Bada nire ustez, EZ eta BAI.\nEZ, sinbolikoa delakoa, marketinga estrategia. Igual Kataluniako legeak gainditzeko modua izan zen. Gogoratu Eusko Jaurlaritzak atzera bota duela kontsumitzaileon legedia, aurreko Gobernuak hogeita.... urtetan atera ez zuena. Ez, EROSKIren lehentasunen artean ez dago superretan euskara normalizatzea - hau da ,normaltasunez erabiltzea- nahiz eta bere kooperatibistak "normalizatzeko" planak garatu. Bezeroekiko erroilo ona eta fidelizazioa mantentzea dago horren atzean. Gu bertokoak gara, jatorrak eta hurbilak. Pasatu travela txapeldun!\nBAI, lehen pausua izan daitekelako, zitekeelako. Espainar estatuaren biztanleriaren %40 bizi gara hizkuntza ofizial bi duten herrialdetan. Askotan ahazten zaigu kopuru handi batez ari garela eta hortik hasi behar dugu egurra ematen. Kontutan hartu multinazionalak daudela horien atzetik eta horrelako borroka gogorrak, hizkuntza minorizatuon hiztunok/erakundeok batera egin beharko genituzte GALEUSKA CONSUM. Eta horretan ahaztu gobernua(k)!, putokasurik ez digutelako egingo, ez behintzat Galizan eta País Valenciàn, hemengo(et)an ere ez.! Horregatik, kontsumitzaileon hizkuntz eskubideak ere bermatuko dituzten elkarteak aktibatu behar dira. Orain herri askotan kontsumo taldeak sustatzen ari dira, zergatik ez dugu hortik ikasten. Beno, ahaztu barik salaketa eta boikotak, hori da merkatuek ezagutzen duten "hizkuntza bakarra".\nUtzi bolatxa, hartu Pantxineta!


LABek helegitea aurkeztuko dio hizkuntz eskakizuna egiaztatzeko Osakidetzaren ez-ohiko deialdiari | LAB SINDIKATUA\nZerbitzu Publikoak Osasungintza LABek helegitea aurkeztuko dio hizkuntz eskakizuna egiaztatzeko Osakidetzaren ez-ohiko deialdiari\nLABek helegitea aurkeztuko dio hizkuntz eskakizuna egiaztatzeko Osakidetzaren ez-ohiko deialdiari\nOsakidetzak berriki jakinarazi du euskarazko 2. Hizkuntz Eskakizuna egiaztatzeko ez-ohiko deialdia egingo duela, langile finkoei zuzendua. Ez-ohiko froga honen bidez, eguneroko laneko ahozko jardunean euskara erabili arren ohiko Hizkuntz Eskakizunen deialdiak gainditzerik lortzen ez duten langileen egoerari konponbidea eman nahi zaio. LAB sindikatuak bat egiten du neurri honen helburuekin, baina gure ustez, neurria erabat motz geratzen da, ez baita onargarria langile ez finkoak deialdi honetatik kanpo uztea.\nOsakidetzak berriki jakinarazi du euskarazko 2. Hizkuntz Eskakizuna egiaztatzeko ez-ohiko deialdia egingo duela, langile finkoei zuzendua. Ez-ohiko froga honen bidez, eguneroko laneko ahozko jardunean euskara erabili arren ohiko Hizkuntz Eskakizunen deialdiak gainditzerik lortzen ez duten langileen egoerari konponbidea eman nahi da, ez-ohiko deialdi bat eginez, moldatua, ahozko froga idatzizkoaren aurretik eginez, besteak beste. Honela, Osakidetzan euskara normalizatzeko planaren helburuak eguneroko jardunean bete arren, plan horretatik kanpo geratu diren langileak normalizazio lan horretan baliatu nahi omen dira.\nLAB sindikatuak bat egiten du neurri honen helburuekin, baina gure ustez, neurria erabat motz geratzen da, ez baita onargarria langile ez finkoak deialdi honetatik kanpo uztea. Osakidetzako langile guztiek, finkoek eta ez finkoek, izan behar dute Hizkuntz Eskakizuna egiaztatzeko ez-ohiko deialdi honetan parte hartzeko aukera. Ohiko jardunean euskara erabiltzen duten langile ez-finkoak Osakidetzan euskara normalizatzeko eta hizkuntz eskubideak bermatzeko ezinbesteko baliabide dira, probestu beharrekoak. Ez-ohiko deialdi honen asmoak lortu ezinak dira langile ez-finkoak kanpoan utziz. Bestalde, langileen eskubideei dagokienez neurri hau diskriminatzailea da erabat.\nGuzti honengatik, langile ez-finkoak kanpoan uzten dituen Hizkuntz Eskakizuna egiaztatzeko deialdi honi helegitea aurkeztuko dio LABek, deialdia diskriminatzailea izanik legez kontrakoa delakoan. Hizkuntz Eskakizuna egiaztatzeko ez-ohiko deialdia langile guztiei egitea, finko eta ez-finkoei, eskatuko du sindikatuak.\nEuskararen egoera normalizatzeko neurrietan motz geratze hau arazo orokorra da Osakidetzan: Langileen parte-hartzerako aukerak, buruzagi eta gainbegiraleen erantzukizuna, euskalduntzeko bitarteko nahikoak edota lana euskaraz egin ahal izateko beharrezkoa den sustapen lana bezalako gai garrantzitsutan Osakidetzak ez ditu beharrezko ekimen eta neurriak hartu. Ondorioz, behar eta ahal baino askoz motelago doa euskararen garapena Osakidetzan, zoritxarrez.


Auzia Euskaraz (epaiBi): Eusko Jaurlaritzaren letraduen elkartea\n2017-05-26 Auzia Euskaraz!\nUrtarrilaren 20an sortu zen Eusko Jaurlaritzaren Letraduen Elkartea ALEGO-EJALE. Joan den astean aurkeztu zuten erakunde sortu berri hori jendaurrean, elkarteak berak antolatutako Kasazio Errekurtso Autonomiko Berriari buruzko Mintegian. Eusko Jaurlaritzaren Zerbitzu Juridiko Nagusiko profesional-talde batez dago osatuta, eta helburu du haien interes profesionalak eta korporatiboak babestea, bai eta jardun profesionalari prestigioa ematea ere.\nBeste bi lan ildo ere badituzte: batetik, EAEko berezko eskubidea aztertu, sustatu eta zabaltzea, azterlan juridikoen lanketa bultzatuz, eta, bestetik, Administrazio Publikoaren funtzio juridikoak hobetzea dakarten jardunaldi eta mintegiak sustatzea.\nErakunde sortu berriak bloga, Twitter kontua eta Facebook orria erabiltzen ditu, edukiak zabaldu, ekitaldien berri eman eta iritziak plazaratzeko. Elkarteko kide izan gabe ere, badago parte hartzeko aukera.\nGaia: Aurkezpenak, Idazkariak


Anari kantari azkoitiarra\nHasi dira munduko euskal etxeak Korrika 17ri ongi etorria egiteko hainbat ekitaldi antolatzen. Berlinen, adibidez, euskal elkartea jai itzela ari da prestatzen, Anari euskal kantariaren kontzertu batekin. Ondoren Lucha Amada DJ-ak goizaldeko ordu txikiak arte dantzan jarriko ditu Berlingo euskaltzaleak. Martxoaren 5ean izango da jaia. Ondoren, apirilaren 9an, Korrika Eguna egingo dute euskal etxeko kide eta lagunek, Berlingo kaleetan zehar lasterketa txiki bat antolatuz.\nBerlin, Alemania. Berlingo Euskal Etxeko kideak gogotsu ari dira prestatzen Korrika 17n parte hartzeko, eta euskararen aldeko lasterketa herrikoia lehen aldiz Alemaniaraino ekarri nahi izan dute hainbat ekitaldi antolatuz. Lehena, martxoaren 5ean alemaniar hiriburuan egingo den kontzertu jaia izango da: Euskal Herritik Anari kantaria etorriko da eta ondoren Berlingo Lucha Amada DJ taldeak jarriko du musika eta erritmoa. Kontzertua Bethanien auzoko New York aretoan izango da, 20.00etan hasita.\nHorrez gain apirilaren 9an Berlingo euskaldunek Korrika Eguna ospatuko dute eta hiriko kaleetan barrena korrika txiki bat garatuko dute. Ondoren afaria egingo dute eta euskal etxeko kideek dantza erakustaldia eskainiko dute. Irteera Brandenburgoko Ate ezagunetik izango da, arratsaldeko ordu bietan.\n[Korrika alemaniarrean parte hartzeko deia egiten duen afixa]\nBerlingo Korrika 17-ri buruzko informazioa, bertako euskal etxeak Facebooken sortu duen Korrika Berlin orrian.


8,5 milioi euroren laguntzak iragarri dira ardogintzako produktuak kanpoan sustatzeko ekintzetarako - SUSTRAI ALDIZKARIA\nKalkulatzen da 2020-2021 kanpainian enpresek 21 milioi euro gastatuko dituztela, hau da, aurreko ekitaldian baino pixka bat gehiago, eta diru horretatik %40 baino gehiago (8,5 milioi) fondo publikoetatik etorriko direla.\nEusko Jaurlaritzatik, gogor ari gara lanean gure kalitateko elikagaien posizionamendua sustatzeko\n• Nazioartean garrantzitsuak diren agerraldi, azoka eta erakusketetan parte hartzea.\n• Informazio kanpainak, bereziki jatorri izendapenen gaineko erkidegoko sistemen gainean, eta adierazpen geografikoen eta ekoizpen ekologikoen gainean.\n• Merkatu berrien azterketak, irteera komertzial berriak bilatzeko beharrezkoak direnak.\n• Sustapen eta informazio neurrien emaitzen ebaluazioa


Beste greba egun bat egin dugu Arabako Metalgintzan, hitzarmen duin baten defentsan | LAB SINDIKATUA\nEkintza Sindikala Beste greba egun bat egin dugu Arabako Metalgintzan, hitzarmen duin baten defentsan\nArabako metalgintzako langileek hitzarmen duina behar dute. Ondorioz, eta SEA patronalaren inmobilismoaren aurrean, LAB, ELA, CCOO, USO, ESK eta CGT sindikatuok grebara jo dugu, gaur ere. Hain zuzen ere, hiru greba egun erregistratu ditugu; maiatzaren 18an egindakoa, eta gaur eta ostegunerako deitutakoak.\nPiketeak egin ditugu lantegietan, goizean goizetik, jardunaldian zehar deitutako mobilizazioen aurrekari. SEA patronalak konpromiso irmoak hartu behar ditu, inmobilismoa alde batera utzita eta sektoreak dituen arazoei erantzungo dien hitzarmen bat adosteko.\nGaurko greba egunaren LABen balorazioa:\nGaur, maiatzak 24, 2. greba eguna burutu dugu Arabako Metalean. Gaurkoan ere jarraipen oso zabala izan du eta milaka langilek parte hartu dute eskualdeetako mobilizazioetan. Greba fasea aurrera doa, eta 26an beste hitzordu garrantzitsua dugu, lan baldintza duinak lortzeko bidean.\nGaur grebaren oihartzuna Arabako txoko askotara heldu da: goizean goiz pikete informatiboak egin dira Aiaraldean, Lautadan, Gojainen, Miñanon, Arasurren,… eta Gasteizko poligono eta enpresa askotan. Hortaz, esan dezakegu grebaren jarraipena masiboa izan dela gaur ere enpresa askotan (SDA, Elecnor, Laminaciones Arregui, Detesa, Tubacex, JEZ, Amurrio Ferrocarril, Inauxa, Talleres Legutiano, Condesa, WEC, Arcelor,…) . Beste enpresa handitan produkzioa oso baldintzatuta egon da, edota sekzio batzuk gelditu behar izan dira (Sidenor, Aernnova,…). MERCEDESen kasuan salatu nahi dugu berriro ere ez dietela sartzen utzi Greba Komiteko kideei, greba eskubidea urratuz, eta beraz ezin izan dute bere ikuskatze lana egin. Hortaz, jakin izan dugunez MERCEDESen zuzendaritzak sekzio bateko langileak eraman ditu lineetara produkzioa atera ahal izateko, hori ere greba eskubidearen urraketa izanik. Hori gutxi ez, eta kontratatu berri dituen ebentualak lineetan ere jarri ditu, formaziorako barne protokoloa urratuz eta beste langileek duten errotazioa ere ukatuz.\nMERCEDESeko jokaera hauek eta beste enpresa handietan (Tubacex, Tubos Reunidos, Sidenor,…) inposatu dituzten gehiegizko zerbitzu minimoek erakusten dute patronalak beldurra diola Arabako Metaleko grebari, arrakasta handia lortzen ari baita. Zentzu horretan, dei zuzena egiten diogu patronalari trikimailu hauek eta jarrera arduragabeak albo batera utzi eta konpromiso zehatzak har ditzan Arabako Metaleko lan baldintzak duintzeko.\nIldo horretatik, agerikoa da patronalak ematen dituen datu desitxuratuen gainetik, Arabako Metaleko langile askok eta askok grebarekin bat egin dutela eta milaka pertsonek parte hartu dutela gaur ere mobilizazioetan Gasteizen, Laudion eta Agurainen. Sektorea haserre dago eta borrokan jarraitzen du lan baldintza duinak lortu arte.\nHortaz, gaurko Gasteizko mobilizazioak Sidenor eta Mercedesetik abiatu dira eta ostegunean goizeko 5:15etan bi enpresa horietara joateko deia egiten diegu langileei, pikete informatiboan parte hartzera. Izan ere, bi enpresa hauek pisu handia dute Patronalaren zuzendaritzan, biek azpikontratatak dituzte, aldibatekotasun handia, hutsuneak lan osasunean, neurri eskasak berdintasunari begira,… eta biei, antza denez, interesatzen zaie Metaleko Hitzarmenaren lan baldintzak baxuak izatea. Horregatik, hain zuzen ere, pikete informatibo masiboak egingo ditugu goizean goiz 2 enpresa horietan, bertako langileak informatzera, beraiek ere interesa baitute sektorean lan baldintzak duinak izatean, bestela enpresek haienak okertu ditzakete, edo azpikontratatuko dituzte lanak, zenbait kasutan orain egiten duten bezala.


Leioako Ikasle Feministek martxoaren 8an jasan zuten erasoa salatu dute beste behin, EHUren "jarrera pasiboa" azpimarratzeko - Uribe kosta - Hiruka.eus\nLeioako Ikasle Feministek martxoaren 8an jasan zuten erasoa salatu dute beste behin, EHUren "jarrera pasiboa" azpimarratzeko\nTopatu.eus 2018-11-09 09:40\nMartxoaren 8an, emakumeak* grebara deitzeko "hardbass"-a egin zuten fakultateetan, eta irakasle batek euretako bi kide bastoi batekin jo zituen. Gaur egun, irakasle horrek fakultatean jarraitzen duela salatzen dute Hainka Leioako ikasle feministek.\nM8an gertaturikoa gogora ekartzeko asmoarekin agertu dira Leioako campuseko ikasleak, behin baino gehiagotan salatu duten arren, inoiz ez baitute "ganorazko erantzunik" jaso: "Ez dugu onartuko gertaera hau mahai gainetik kendu eta ahaztea, pertsona zehatz batzuei komeni arren".\nEmakume* Langilearen Nazioarteko Egunaren harira, EHUko campusetan egitarau bat antolatu zuten unibertsitateko talde feministek. Bestelako ekintzen artean burutu zuten "hardbass"-a eta Medikuntza eta Erizaintzako fakultatean sartu zirenean, irakasle batek eraso egin ziela salatu dute ikasleek: "Kirurgia saileko tinbrea jo ostean, bere onetik aterata zegoen gizonezko irakasle bat irten zen bertatik oso modu bortitzean, bastoi bat eskuan zuela, gurekiko astinduz eta hainbat irain eta mespretxu erabiliz. Atea itxi eta guk musikarekin jarraitzen genuela, berriro irten zen jarrera berberarekin. Oraingoan ordea, gutako bi jotzea lortu zuen bastoiarekin".\nIrakasle honen jarrera matxista isolatutakoa ez dela adierazi dute ikasleek bere jarrerak beste hainbatetan argitara atera dituztela azpimarratu dute: "Fakultateko hainbat irakaslek, langilek eta ikaslek zenbait urtetan zehar salatu dute jarrera zapaltzaileak izaten dituela etengabe, ez soilik emakumeen kontra, baita gainontzeko kolektibo gutxietsien aurka ere".\nBizkaiko campuseko errektoreordeak malgutasuna eskatu zuela adierazi dute ikasleek, emakume* ikasleek grebarako oztoporik ez izateko. Hainkak azaldu duenez, ordea, erasoa burututako irakasleak “kargu garrantzitsuak” ditu unibertsitatean eta baita beste erakunde batzuetan ere: "EHUko sail ezberdinen artean eztabaidak hasi ziren, eta orokorrean, denek eskuak lotuta zituztela ulertarazi ziguten; elkarri erantzukizuna egotziz aritu ziren, gu tartean izanik”. Azkenik, irakasleari espedientea irekiko ziotela jakin zuten ikasleek. Testigantzak emateko deitu zituzten ikasle batzuk eta mugimendu feministatik azaldu dutenez, “ikasleen bertsioetan kontraesanak bilatzen eta testigantzak deslegitimizatzen" saiatu ziren.\nIrakasle hau ikasleen etorkizunean "baldintzatzailea" dela erabakita, ikasle askok bide judiziala alde batera uztea erabaki zuten, "mendeku pertsonal" batek, beraien ibilbide profesionala "ez zapuzteko".\nIkasle feministek adierazi dutenez, beraien helburua irakasle hau bere postutik kentzea izan da hasieratik. Hala ere, prozesuak luzerako joko zuela iritzita, EHUri eskatu zioten erasotzaileak publikoki barkamena eska zedin. Gaurko egunez, barkamenik jaso ez dutela gogorarazi dute ikasleek eta baita begi-bistako neurririk hartu ez dela ere: "Erasotzailea inongo damurik gabe dabil fakultatean zehar, mespretxua erakutsiz mugimendu feministarekin lotzen duen ikasle orori. Erasotua izan zen emakumeetako batek oraindik ere klaseetan eta pasilloetatik ikusten du, beste eraso bat jasan dezakeelarik edozein momentutan".\nEHUk bestalde, emaitzaren berri espedientatuari soilik emango zaiola adierazi du. Hainkako ikasleek adierazi dutenez, EHUren jarrera pasiboak, erasotuak babes gabe uzten ditu: "EHUk prozesu honekin bere benetako izaera erakutsi du: honelako erasoen aurrean, erasotzailearen anonimotasuna eta pribilegioa babestu dituen instituzio bat, biktimak alde batera utzi dituena. Agerian geratu da EHU-k ez duela heteropatriarkatua suntsitzeko interesik, aitzitik, hau betikotzeko mekanismoak sortzen ditu".\nArtikulu hau TOPATU.EUSek argitaratu du eta Creative Commons lizentziari esker ekarri dugu HIRUKAra.


Sum 41 Kanadako punk-rock musika talde bat da, 1996. urtean Ajax (Ontario) hirian sortua. Kaspir izenarekin hasi ziren; gero, Sum 41 izena hartu zuten, beren udako oporretako 41. egunean emandako kontzertu batengatik.\nSum 41 Kanadako punk-rock musika talde bat da, 1996. urtean Ajax (Ontario) hirian sortua. Kaspir izenarekin hasi ziren; gero, Sum 41 izena hartu zuten, beren udako oporretako 41. egunean emandako kontzertu batengatik. (eu)\nSum 41 estudioan\nSum 41 (eu)